Culture Basaa: novembre 2009\nMa yé yom i base. Hala wee mut a mpôdôs Hilôlômbi inyu i ti nye bibégés tole inyu i bat Hilôlômbi le, a hôla nye tole inyu i ti Hilôlômbi mayéga.\nIngéda mut a nsoohe, hala wee a mbat Hilôlômbi ngui yéé. Masoohe ma yé ki libat yom ni ngi-waa.\nYom u nlama yi, yo ini le, mut a nla ki soohe Ngambi le, a pôhdene nye Hilôlômbi. Jon u nog le Ngambi i nkomol bé Hilôlômbi. Hala wee Ngambi i nloo bé Hilôlômbi. Inyu i boñ le masoohe moñ ma yon, u tééda le: yoñ sat u nyi, yon u tôgbege. Hala wee u nlama ba mut maliga ni le u nlama nigbene Hilôlômbi. Mut a nla soohe inyu bawoga. Mut a nla ki soohe mange le a loo ndigi i tehe nye. Jon masoohe ma nla ki ba ngim oda tole ngim lisônga ba nsônga we le u boñ ngim jam.\nJon u nla nog le, soho u sai bañ libap li ndap, soho u ôt bañ fôtô, soho lok bés i je, soho u ôt bañ siga tole siba, soho u lug bañ matôwa i ke ni bisu.\nYaônde, 18 maye sep 1999\nPublié par antoinepondipondi à 08:51 Aucun commentaire:\nIngéda mut a mbôg mbén ndi loñ i kokse bé nye, hayen libua li ngwel nye. Libua li ngwel nye ni njel ini le jam jéé jokijo li nyon habé. Jon u nog le : mbam um i mbam, u sihla, wee u yé ni hikôm.\nHilôlômbi a bi yigle bés mambén. Mbén bisu yon i yé le : u je bañ bijek, u nyo bañ maog ma loñ i ñane we tigale u yila nkol i loñ i. Mbén yôhne ibaa yon i yé le : man Basaa a nlama bé nuñul biték gwéé mut a tabé man mee. Hilôlômbi a nkal le : U nol bañ.\nIngéda gwét bi nkaa kunde bi béé i loñ yés, UM NYOBE, DELANGE, MPUMA, ngomin KON ni bôt bape ba bi wo, bape ki inyule bon ba mee ba bi kéñ bé manola. I yé ntiik le biloñ bi, bi bôn le ba nti ngaa gwét, ba bi yônos likak jap ndi bon ba loñ kamalun bon ba bi tjél le i ngaa i, i pam i loñ Basaa. Inyu i boñ ni le libua lini li nyodi ni ki le makidig ma Pulasi ma yon bañ ni i njel ini le mintôô mi gwéé ki i loñ Basaa, Bati ni Mpôô, nyen hikii litén li loñ Bassa, Bati ni Mpôô li nlama naña matibla ma mbag inyu bijô gwap ni bat Hilôlômbi nwéhél. Maéya ni ndumb bi ntagbe ngélé yada. I mbus i nyen di mbat nwéhél kikii lem loñ ni kikii base. I nwéhél ini, loñ yosôna (matén ma Basaa, Bati ni Mpôô) yon i mbat yo.\nNdi ndôg Béa ba nlama bat nwéhél inyu nyemb DELANGE ni MPUMA. Hala wee ndôg Béa ba nlama bat YAKALAK ni ndôg Ngônd nwéhél.\nNdôg Nkéñ ba nlama bat nwéhél inyu nyemb ngomin Kon. Hala wee ndôg Nkéñ ba nlama bat lôg Sénd nwéhél.\nNdôg Njee ni ndôg Tindi ba nlama bat nwéhél inyu nyemb UM NYOBE. Hala wee ndôg Njee ni ndôg Tindi ba nlama bat lôg Ngônd nwéhél. Basôgôlsôgôl ba bi yigle bés masoohe ingéda ba bi pam i NGOG LITUBA.\nInyu bilôg bitata bi yé biloñ bipe, ba nsoohe ndigi masoohe ma basôgôlsôgôl ba gwééna i moo. Haana nyen bôt ba kôba ba bé mélés libua ingéda matjél ma nkuba. I mbus i mam mana nyen hikii litén li nlama jô ntôô wéé man. Me nyoñ bé ihéga. Ingéda Basông ba Nkuu a bi wo i gwét le loñ i nkat minkoñ. Ba bi jul nye i homa a bi wél Bajôp. Ndi litén li Ndôg Tjok inyu i ti nye lipém inyu nson wéé ba oo liaa jada mapubi le liaa li Basông yag mbai yada ba oo le NGOG Basông. I jam lini li bi bôña len mbôgôl ibaa nwii. Masoda ni nu a ntééda liada li Hilôlômbi ni bôt ba kôba. Masoohe basôgôlsôgôl ba bi yigle bés ingéda ba bi pam i NGOG LITUBA.\nA nwet wem Hilôlômbi,\nMe mbat we nwéhél inyu maboñog mem, mahoñol mem ni bipôdol gwem bibe,\nU kôm bañ me mbus tiga le me yôm, me yila i nkol, me yi habé me niñ i kunde inyu i sal ni memede ni ti we bibégés ni lipem bi kôli ni we,\nYaônde, 16 maye sép 1999\nDi nla kobol i bug ini ni kal le ingéda mut a nkon bé woñi, le a yé ñwee, le mut a nyi bé mahoñol méé nyen ba nkal le a yé pii. Hala a yé ndip mut. Hala wee i yom a nhoñle we to i yom a gwééne we, u nyi bé yo. I ntén mut ini, kon nye woñi. Jon u nog le, solbe ngog won u mbôn bakwade. U nogog ki le, pii i ñem, hiol masoñ.\nI bug ini le pii, i nkobla ki le bunge tole bag. Jon u nog le mut a mpii ngog tole mut a mpii nkok le bi kee lipañ. Inyu mut, pii wee u mbagal mut. Jon u nog le, i mut nunu a mpii me. Hala wee a mbagal me.\nYom u nlama tééda, yo ini le, ba nsébél ki pii mut le hijeejee hi mut.\nPublié par antoinepondipondi à 08:50 Aucun commentaire:\nPublié par antoinepondipondi à 08:49 Aucun commentaire:\nIngéda mut a nkap bé tole ingéda mut a nti bé ni ñem lam nyen ba nkal le a yé mut wim. Mut wim a ngwés a nkot ngandag lihat. Mut wim a nnima, a nla nim ki nyemede. Jon u nog le, u je u nim makôô, we u nnima. Mut wim a yé nlimil lihat jéé ni i njel ini le a nniñ inyu lihat jéé. Lihat jéé jon liyé isañ wéé. Inyu hala nyen mut wim a mbot béé. Ndi mut wim a ngwés bé mut a nnim nye. Buuha likap i mpôna wim.\nYom ndi nyi, yo ini le, wim i nkena i njôñ ni tama. Jon wim i tabé longe yom to longe libag.\nIngéda mut a mboñ béba ni ntjeñ tole ingéda mut a nyéñ i téénga bôt bape ndi a ngwéhég nene le a yé longe, nyen ba nkal le a yé mut pinda.\nJon u nog le, pinda i ñem, hiol i masoñ. Mam ma nla boñ mut le a yila béba mut. Mut a nla gwéé le a bag a gwés a boñ béba. Jon u nog le mut kôba nye ngañ i kwona maog mabe, ba kahal ôm baeñ nsohi.\nLiboñ mut béba li nla nene bibug mut a mpot, matila mut a ntila tole i mam mut a ngwel i ke bisu. I mut a nyi jam, a nog maéba malam ndi mut pinda a nog bé maéba malam. Jon u nog le, to ntômba i nyo la môô, hilemb ya kôyôp bé wo.\nYom u nlama tééda, yo ini le, mut pinda a yé mbôñ inyu mboda bôt. Mut pinda a yé mbôñ inyu litén jéé, mut pinda a yé mbôñ inyu loñ yéé. Jon u yi le, mbambat i nwegege i béñgege nkum béñ.\nPublié par antoinepondipondi à 08:34 Aucun commentaire:\nIngéda mut a nyi le i yom a mpot i téé bé sép, nyen ba nkal le bilembe bi.\nJon ngim ñañ i nla ba ñañ bilembe, mut a nla pot bilembe inyu i sôô maliga ma nlet i nog tole inyu i sôô maliga ba mbabaa, mut a nla pot bilembe le a mbot ngim jam jon u nog le u nup tju, u unda bé linubul, wee u nup i tjibi, bititii bi nla lembe, ba nla soman mut ngi njom, mut a nla hoñol le a yé ikété maséé i ndômle hala a tabé maliga, mut a lembene nyemede hala wee a nlôg nyemede. Jon u nog le Toñ Nkembe man Babimbi, nye me nyen me mbot nkus kembee, bo nye le i i hôl nyuñ njee a bot? Hala wee ibale bo u nkal le me nyen me gwé moni, béé ni gwé kii? Hanyen ba ntimbhe we le, mi mi bi hôlôs we ibôdôl nkéñéé, we nyen u ba u gwé nwo ? Ingéda mut a nla bé boñ jam ingéda i ntine nye wee a nla habé boñ i jam li. Jon u nog le a téé u ôm béé ? A ke u ôm ? U nogog ki le : i niñi u ôm béé ? I nyodi ndi u ôm ? Ingéda mut a nsoman mut numpe, a ntek bé ha ndék bilembe mu i nsoman wéé ? Yag ingéda mut a mbôg mbén, a ntek bé lémés hop wéé inyu i hô maboñog méé. Yom ndi nyi, yo ini le, i mut a gwé bé yom, nyen a mbôn we le a ti we i yom a gwé bé. Jon u nog le, i muda a ba ntos, nyen a ba kôôba bana bôda bape likañ li mahuu.\nIngéda bôt ba nyuwe, bipôdôl gwap bi téé sép. Mu i njel i nyen u nog le,jôñ mut i loona ntet ka. Yom u nlama ki yi, yo ini le, nsangal bôt a nsal nson wéé longe ingéda a nlembe ndék.\nJon i nwaa u mpot, u nlama yi hel hilémb hoñ inyule bilembe bi mboñ le mut a ba bé ngwéélés. Mut a mpot bilembe a nyi bé wonyuu, a nkon bé ison. Ibale bo u nhige nye a nla nhan we nyemb inyule a ngwés bé lé a yeli.\nYaônde, 04 libui li ñyéé 1999\nYada tole pok bon ba yé nomba bisu. Hilôlômbi nyen a yé bibéé. Jon nyen a yé bisu. Inyu hala nyen bôt ba kôba ba kwo isi makôô mé le ba ôôp bisu gwé. Bôt ba kôba ba bé sôble bon ingéda yaa i man i nkola. Ba bé kwee man munlôm inyu i unda liada i pôla yap ni Hilôlômbi. Bôt ba kôba ba bé yi le Hilôlômbi a nyi mam momasôna. Ngéda Hilôlômbi i tabé ngéda mut. Mut nyen a nhoñol le ngim yom i yé le ngéda. Nlélém jam inyu mbale ni i njel ini le mbale Hilôlômbi i tabé mbale mut binam. Jon mut a bana suhul nyuu i ke ni Hilôlômbi.\nHilôlômbi a gwé biniigana bi nu bisu. Jon ingéda u nyoñ Hilôlômbi ni bana ba ina le Bayemlikok, Njombongo, Kimaltjai ni Batuupék u gwé nomba tan. Hala wee nomba munlôm. Ingéda u nwas Hilôlômbi nyetama, bana ba ina ba nti we nomba muda.\nI mam mana mon ma bi boñ bôt ba kôba le ba bana banga hémle inyule Hilôlômbi a nkal man mee le a je bañ bijek, a nyo bañ maog ma loñ i ñane nye tigale a yila nkol i loñ i. I man mee a nyan i mbén Hilôlômbi ini a ta habé kunde, jon a nôgôl habé mut a yé mañ inyule a nyila nkol maog, i ke ni bisu. Hilôlômbi a bi kal bôt ba kôba le man mee a nuñul bañ biték gwé mut a tabé man mee inyule Hilôlômbi a bi bôn man mee le a ti nye lihat. Munlôm a haba bañ mbod muda yak muda a haba bañ mbod munlôm hala wee munlôm tole muda ba nkobaha Hilôlômbi ibale bo ba mbôk i mbén ini.\nU jok ni mañ mut, u gwélél ñem i moo. Ôôbak ndigi bisu bi Hilôlômbi inyule nyetama nyen a nti we mbôgi ni ndimbhe u mbat le inyu kii. Nu bisu a ñunda njel u nlama noñ. Jon u nlama nigbene Hilôlômbi le u sal bijek gwoñ, u ôô bisélél gwoñ, u yi bok niñ yoñ i ke ni bisu.\nPublié par antoinepondipondi à 08:32 1 commentaire:


Yéhôva ‘a ntôñ ni we’—1 Pétrô 5:7 | Yigil\nYéhôva ‘a ntôñ ni we’\nDi neebe, di diihe ki nson u Yéhôva kiki Mma wés\nBaa u nwas le Mma Nunkeñi a ma we?\n“Yéhôva Nyambe wés a yé Yéhôva wada”\nU nwas bañ le mahôha ma bôt bape ma kwés we\nLem lam i i nlôôha mahee iloo diamañ\nNkum Ntat—Inyu yigil | Hilunde 2016\nAÑ I HOP U Akôli Albania Amharik Arabik Arménia Aserbajañ Aserbajañ (Syrilik) Aymata Basaa (Kamerun) Bashkit Bausa Beñgali Bikol Birman Bule Bulgaria Dangme Danmark Fiji Finland Fon Ga Galois Grikia Guarani Gujarati Gun Géorgia Hiligaynon Hilémb hi moo hi Añgôla Hindi Hiri Motu Héber Ibanag Ibô Iloko Indônésia Islañdia Isoko Istônia Italia Jaman Kabiye Kannada Katalan Kebuanô Kikamba Kikuyu Kina Mandareñ (Ba nhôyôs) Kina Mandareñ (Lem lôñ) Kinyarwanda Kirgisistañ Kiribati Kirundi Krôasia Kurdish kurmanji (Caucase) Kurdish kurmanji (Kirilik) Kôré Lhukonzô Liétuwa Luganda Luô Létônia Madagaskar Makua Makédônia Malay Malayalam Marathi Maya Môñgôlia Môôré Ndébélé (Simbabwé) Ngisi Norwégia Nyungwe Nzema Népal Okpe Oromo Oñgri Pangasinan Panya Papiamentô (Curaçaô) Persia Pidjin (Kamerun) Pijin i Najéria Pijin i biôn bi Salômô Potoki Pulasi Punjabi Pôlan Quechua (Bôliwai) Rumania Runyankore Ruslan Samoa Sandé Sangô Sapôtek (i ônt) Sena Serbia Serbia (Rôma) Shôna Sidama Sinhala Slôwakia Slôwénia Sranan-tongo Swahili Swéden Tagalog Tailand Tajiki Tamul Tatar Tetun Dili Tigrinya Tiv Tjitjéwa Tjitoñga (Malawi) Tjitumbuka Tjiyao Tjuwash Tjékôslôwakia Tok Pijin Tshwa Tsotsil Turkai Turkmen Tuwalia Twi Télungu Ukren Urdu Urhobo Usbékistañ Waray-Waray Wetnam Wolaita Yapan Yôruba Éfik Éwé Ôland Ôsetia\nINYUKI u yé le u ba nkwoog nkaa le bibañga bi, bi yé maliga, ni le Yéhôva a ntôñ toi ni we? Njom yada i yé le, Bibel yomede i nkal hala. Kaat 1 Pétrô 5:7 i nkal le: “Yugyana ki nye nduña nan yosôna inyule a ntôñ ni bé [we].” Kii i nkwés we nkaa le Yéhôva Djob a ntôñ ni we?\nDJOB A NJÉS BÔT I LIBAK LI MINSÔN\nYéñ hihéga i het Yéhôva a gwé loñgeñem, ni woo u néhi\nJam jada li yé le, Yéhôva a gwé bilem bilam bi u yé u nyéñ yak mawanda moñ u nlôôha gwés. I bet ba nkap ipôla yap, ba ban-ga ki loñgeñem ba yé ba sôk yila mawanda ma bas bas. Kii u ntehe, Yéhôva a gwé loñgeñem, a kabap ki hiki kel ni bôt ba binam. Di yoñ hihéga hiada: “A mpémhene bôt babe ni biloñge bi bôt jop [hiañgaa], a nôhnege bôt ba téé sép ni ba ba téé bé sép nop.” (Matéô 5:45) Kii mapubi ma hiañgaa ni nop bi mboñ? Ikété mam mape, Djob a ngwélél nop ni hiañgaa inyu ‘nuus bôt ni bijek, a nyônôs ki miñem nwap ni mahak.’ (Minson mi baôma 14:17) Ñ, Yéhôva a nyoñ bitelbene le hisi hi ti ngandak bijek, ni le je nlam u boñ bés le di ba maséé.\nInyuki ngandak bôt i nwo ni, ni njal? Inyule baane ba ba yé bôt ba binam ba nlôôs ngéda yap yosôna i lédés énél yap, ni inyu kot lingwañ ilole ba lémés niñ i bôt. A yii ndék ngéda le, Yéhôva a ga mélés i huluk i i mboñ le bôt ba wo ni njal, ngéda a ga héñha biane bi nkoñ isi bini ni Ane i i yé i ngii, i het Man wé a ñénél kiki Kiñe. Ha ngéda i, mut nye ki nye a ga nok ha bé njal. Ilole i ngéda i i nkola, Djob a nit bagwélél bé ba ba tiñi ni nye. (Tjémbi 37:25) Baa hala a ñunda bé le Yéhôva a ntôñ ni bés?\nINYU JAM LI TI NGÉDA YÉ, YÉHÔVA A NIMA BÉ\nYéñ hihéga i het Yéhôva a nti ngéda yé\nLoñge liwanda li nti we ngéda yé. A nla tégbaha ngandak ngéda i kwel ni we inyu mam ma mbéñge bé boba. Ni le, loñge liwanda li ñemble we loñge loñge, ngéda u ntoñle nye mandutu moñ ni i mam ma ntééñga we. Baa yak Yéhôva a yé le a yoñ ngéda ni bés hala? Ntiik! A ñemble masoohe més. Jon, Bibel i nti bés makénd le di “téñbege ni masoohe,” ni le di ‘waa bañ i soohe.’—Rôma 12:12; 1 Tésalônika 5:17, MN.\nNgeñ yañen Yéhôva a yé bebee i ti inyu emble masoohe moñ? Hihéga hiada ikété Bibel hi nti bés ndimbhe. Ilole Yésu a mpohol baôma bé, “a soohe Nyambe ngim u.” (Lukas 6:12) Mu masoohe ma, i nene le Yésu a bi sima jôl li hiki nnigil wé, bilem gwap bilam ni bibomb gwap. A bat ki Isañ wé mahôla inyu pohol bo. Ilole kel i bé yek, Yésu a bé yi le a mpohol i bet ba bé ba kôli i sal kiki baôma bé. Nye kiki Nwet ‘nu a ñemble masoohe,’ Yéhôva a yé maséé i emble masoohe ma ma nlôl miñem mi bôt bobasôna. (Tjémbi 65:3) To ibale mut a nlôôs ntandaa ngéda i soohe nye inyu mam ma nlôôha tééñga nye, Yéhôva a nsoñgol bé i ngéda di ntégbaha i soohe nye.\nDJOB A YÉ BEBEE I NWÉHÉL\nYéñ hihéga i het Yéhôva a yé bebee i nwéhél\nNgéda ngeñ nwéhél i nkola, biliya bi yé bi mbéda yak inyu biloñge bi mawanda. Ngim mangéda, bôt ba ñôbôs liwanda jap ni bape, to ibale li nom, inyule hala a nlédéé bo i boñ le nwéhél yap i yaaba. Yéhôva nye, a ta bé hala. Bibel i naña bôt bobasôna ba ngwés nye i bat nwéhél yé, inyule ‘nwéhél yé i nyaaba.’ (Yésaya 55:6, 7) Kii i ntinde Djob i bana nwéhél i nyaaba?\nNjom i yé le, gwéha i Djob i mbuma ñañ. A bi lôôha gwés nkoñ isi kayéle a ti Man wé, Yésu, inyu tohol bôt ba binam i béba ni i nyemb. (Yôhanes 3:16) Ni mbale, binoñ bi nhôla bés ngandak kiyaga. Ni njel sesema i Kristô, nwéhél i Djob i nyaaba inyu i bet a ngwés. Ñôma Yôhanes a tila le: “Ibale di mpahal bibéba gwés, a yé maliga, a téé ki sép i nwéhél bés bibéba.” (1 Yôhanes 1:9) Inyule Yéhôva a nwéhél bés, jon bôt ba nla ke ni bisu i ba liwanda ni nye, ni le i yi hala, i ntihba bés bañga litihbaga.\nA NHÔLA WE I NGÉDA U GWÉ NGÔÑ NI NYE\nYéñ hihéga i het Yéhôva a nti bés mahôla ngéda di gwé ngôñ\nBañga liwanda li nti bôt bape mahôla ngéda ba gwé ngôñ ni mo. Baa yak Yéhôva a mboñ hala? Bañga yé le Bibel, i nkal le: “To a [ngwélél Djob] nkwo ya, a’ beha bé isi hies, inyule Yéhôva a nlédés nye ni woo wé.” (Tjémbi 37:24) Yéhôva ‘a nit bagwélél bé’ ikété ngandak manjel. Di béñge hihéga hini hi nlôl bés i ôn yada ba nsébél ni hop pulasi le, Les îles Caraïbes i tison i Sainte Croix.\nMawanda ma suklu ma mañge muda wada ma bé sômblak nyéksa nye i yéga libadô li nyuñg. Mbus le a bi bat Yéhôva mahôla ni njel masoohe, a kit le a ga timbhe bo. A bi gwélél ngim nkwel ba bi ti nye i tégbaha i bisu bi ndap suklu inyu toñol jam li mbéñge libadô li nyuñg. A bi gwélél kaat yada ni hop pulasi le Recueil d’histoires bibliques (Kaat yem i miñañ mi Bibel) inyu toñle bo lelaa ñañ u Sadrak, Mésak ni Abed-négô u bi éga makidik mé. A kal le: “Yéhôva a bi sôñ i bon ba Lôk Héber bana bo baa inyule ba bi bégés bé ôngba i gôl.” Mbus, a ti i bet ba bé ha i kaat i. Jôm li baudu ni wada ba bi bana ngôñ ni i kaat i. Kiki a bi tehe le Yéhôva a nti nye ngui ni pék i téé likalô mu nkwel u u bé let, a bi lôôha kon maséé.\nIbale u ma pééna le Yéhôva a ntôñ ni we, soñda i ngii minlôñ mi Bibel kiki mini Tjémbi 34:18-20; 55:23; ni 145:18, 19. Bat bôt ba yé Mbôgi Yéhôva ibôdôl behee, lelaa Yéhôva a bi tôñ ni bo. Ni le, i ngéda u gwé ngôñ ni mahôla ma Djob, bat nye mo ni njel masoohe. Mbus ndék ngéda, u ga tehe lelaa Yéhôva ‘a ntôñ ni we.’\nNKUM NTAT—INYU YIGIL Hilunde 2016


1 Korintô 10:13—Baa Djob a mpohol manoodana di ga boma bisu bi ngéda?\nBitééne bi Yéhôva bi ga yon!\nBinoñ—“Likébla li yôni” li nlôl ni Tata\nÑAÑ U NIÑ I BÔT Di bi nôgda konangoo i mbuma ñañ i Djob ikété ngandak manjel\nYéhôva a ñéga litén jé\nNjee a ñéga litén li Djob i len ini?\nMASÔÔ MA NKUS MA ÑAÑ WÉS “Njel to yada i nlôôha bé ba ibe to nténdéé yaga”\nNkum Ntat—Inyu yigil | Matjel 2017\nAÑ I HOP U Afrikaans Albania Amharik Arabik Arménia Aserbajañ Aserbajañ (Syrilik) Aymata Basaa (Kamerun) Bashkit Bausa Beñgali Bikol Birman Bule Bulgaria Dangme Danmark Digor Duala Fiji Finland Fon Ga Galois Grikia Guarani Gujarati Gun Géorgia Hiligaynon Hilémb hi moo hi India Hilémb hi moo hi Ôstrélia Hindi Hiri Motu Héber Ibanag Ibô Iloko Indônésia Islañdia Isoko Istônia Italia Jaman Kabiye Kannada Katalan Kebuanô Kikamba Kikaonde Kikuyu Kiluba Kina Mandareñ (Ba nhôyôs) Kina Mandareñ (Lem lôñ) Kinyarwanda Kirgisistañ Kiribati Kirundi Kisonge Kongo Kréol i Ayiti Krôasia Kurdish kurmaji Kurdish kurmanji (Caucase) Kurdish kurmanji (Kirilik) Kwangali Kwanyama Kôré Lamba Lingala Liétuwa Luganda Lunda Luvale Luô Létônia Madagaskar Makédônia Malay Malayalam Mambwé-Lungu Marathi Maya Mbunda Miñgrélia Motu Môñgôlia Môôré Ndonga Ndébélé Ndébélé (Simbabwé) Ngisi Norwégia Nyanja Nzema Népal Okpe Oromo Otetela Oñgri Pangasinan Panya Papiamentô (Curaçaô) Persia Pidjin (Kamerun) Pijin i Najéria Pijin i biôn bi Salômô Potoki Pulasi Punjabi Pôlan Quechua (Bôliwai) Rumania Ruslan Samoa Sandé Sangô Sapôtek (i ônt) Sepedi Serbia Serbia (Rôma) Sesôthô (Afrika i Nwel mbok) Sesôthô (Lésôtô) Shôna Sidama Silosi Sinhala Slôwakia Slôwénia Sranan-tongo Swahili Swahili (Kôñgô) Swati Swéden Tagalog Tailand Tajiki Tamul Tatar Tetun Dili Tigrinya Tiv Tjibemba Tjitjéwa Tjitoñga Tjitoñga (Malawi) Tjitumbuka Tjiyao Tjuwash Tjékôslôwakia Tok Pijin Tonga Tshiluba Tsonga Tsotsil Tswana Turkai Turkmen Tuwalia Twi Télungu Ukren Umbundu Urhobo Usbékistañ Venda Waray-Waray Wetnam Wolaita Xhosa Yapan Yula Yôruba Zulu Éfik Éwé Ôland Ôsetia\nÑôma Paul a bi tila le Yéhôva “a’ nwas bé bé le ni kôs manoodana ma nloo ngui nan.” (1 Korintô 10:13) Baa hala a nkobla le Yéhôva a ntehe manoodana di nla begee i bisu bi ngéda, i mbus a pohol ma di ga boma?\nIbale hala nyen i yé, di tehe kii hala a nkobla. Mankéé wada nu man a bi nitba a bi bat le: ‘Baa Yéhôva a bôk a hek bisu bi ngéda le me ni nwaa wem di yé le di hônba linitbaga man wés a nitba? Baa hala a mbôña inyule Djob a mbôk a tehe le di yé le di hônba yo?’ Baa hala a nôga loñge le di kal le Yéhôva a nkena mam ma niñ yés i nya i tôbôtôbô i?\nI tibil wan bibañga bi Paul bi bi mpémél i kaat 1 Korintô 10:13 i hôla bés i sôk nok lana le: Yom yo ki yo i ta bé i Bibel i i niiga le Yéhôva a ntehe i bisu bi ngéda i yom di nla begee, ndi mbus, a pohol mambe manoodana ma ga kwél bés. Di béñge nano manjom ma-na ma ma nkwés bés nkaa mu jam li.\nJam li bisu li yé le, Yéhôva a bi ti bôt ba binam likébla li kunde i pohol. A ngwés le bésbomede di pohol kii di ga boñ i niñ yés. (Ndiimba Mbén 30:19, 20; Yôsua 24:15) Ibale di mpohol njel i téé sép, di ga bem le Yéhôva nyen a éga bés. (Bingéngén 16:9) Ndi ibale di mpohol béba njel, di ga kôs bikuu bi nlôl mu. (Galatia 6:7) Ibale Yéhôva nyen a pohlak manoodana ma ma nkwél bés, wee hala a nkobla bé le Djob a nhubus likébla li kunde a bi ti bés?\nJam li nyônôs iba, Yéhôva a nsôña bé le “ngéda ni mpuhge ngéda” bi pémél bés. (Ñañal 9:11) Mbuge mam—bebek ni bikuu bikeñi—bi nla pémél bés inyule di yé i béba homa i béba ngéda. Yésu a pôdôl mbuge jam i pémél 18 bôt ba ba bi nôla ngéda nkum ndap u bi kwél bo, a niiga ki le, i nya mam i i bé lôl bé ni Djob. (Lukas 13:1-5) Baa hala a kôli i hoñol le Djob a yé a kit bisu bi ngéda njee a’ niñ ni njee a’ wo ngéda mimpuhge mi ngéda mi ngwel bôt?\nJam li nyônôs aa, nsohi Satan a ôm bôt le gwéha bé yon i ntinde bo i gwélél Djob u mbéñge hiki wada wés. Di hôya bañ le Satan a bi pééna le bagwélél ba Djob ba tiñi ni nye inyu gwéha ba ngwés nye, téntén ngéda ba mboma manoodana. (Hiôb 1:9-11; 2:4; Masoola 12:10) Ibale Yéhôva a kéñék le ngim manoodana ma pémél bañ bés inyule a nhégda le di ta bé le di hônba mo, baa ki hala a bi ti bé nsohi Satan ngui, le yéñe yés yon i ntinde bés i gwélél Djob?\nJam li nyônôs ina, Yéhôva a ta bé ha i gwés yi i bisu bi ngéda hiki jam li mpémél bés. Mahoñol mana le Djob a mpohol i bisu bi ngéda mambe manoodana di ga boma ma nkobla le a nlama yi hiki jam inyu bilôl gwés. Ndi i nya matehge i, i nlôl bé Bitilna. Djob a nla toi yi bilôl i bisu bi ngéda. (Yésaya 46:10) Ndi Bibel i ñunda le Djob a mpohol i mam a nlama yi i bisu bi ngéda. (Bibôdle 18:20, 21; 22:12) Jon a noode boñ le ngap yé i yi mam i kolba bañ kunde i pohol i a bi ti bés. Baa hala bé nyen di yé le di bémél Djob li li ndiihe kunde yés, ni nu a ñunda bilem gwé hiki ngéda i nya i kôli?—Ndiimba Mbén 32:4; 2 Korintô 3:17.\nLelaa di nok ni bibañga bi ñôma Paul: “Nyambe . . . a’ nwas bé bé le ni kôs manoodana ma nloo ngui nan”? Hana, Paul a ntoñol kii Yéhôva a mboñ, he bisu bi ngéda bé, ndi ngéda di yé ikété manoodana. * Bibañga bi ñôma bi nkwés bés nkaa le to ibale manoodana mambe ma mpémél bés i niñ, Yéhôva a ga nit bés ibale di mbôdôl nye ñem. (Tjémbi 55:23) Bini bibañga bi makénd bi Paul bi nigne i ngii biniigana bi mahee biba.\nKiki jam li bisu, manoodana di mboma ma “mbéna ngwel bôt bobasôna.” Jon manoodana més ma nyiba ni bôt bape. Ma nlel bé ngap yés i hôñba—téntén ngéda di mbôdôl Djob ñem. (1 Pétrô 5:8, 9). Inoñnaga ni jam li mpôda mu pes yosôna i het nlôñ u 1 Korintô 10:13 u nyôña, Paul a bé pôdôl manoodana ma Lôk Israél i bi boma i ñoñ. (1 Korintô 10:6-11) Manoodana ma bé lel bé nokna i mut binam, to ngap i hônba i bon ba Lôk Israél ba ba bé ba tiñi ni Djob. Letee ni ngélé itan Paul nye “jôga ikété yap” li bi ndogop. Ngoo ngandak le, jôga li bon ba Israél ba bi nwahba i bana njômbi ibe inyule ba bi bôdôl bé Djob ñem.\nJam li nyônôs iba, “Nyambe a yé maliga.” Ñañga u maboñok ma Djob i pañ litén jé li ñunda le a tiñi i gwés i “bôt ba ngwés nye, ba téédaga ki matiñ mé.” (Ndiimba Mbén 7:9) Ñañga u, u ñunda ki le Djob a nyônôs mimbônga nwé hiki ngéda. (Yôsua 23:14) Ngéda ba nhoñol maboñok mé ma kôba, i bet ba ngwés nye, ba nôglak ki nye, ba nla bana botñem le a ga yônôs mbônga u maboñ ima u u béñge manoodana di mboma: (1) A ga ume bé le di kôs manoodana mo ki mo ma nloo bés ngui, ni le (2) “a’ néhne bés njel i tohla mu.”\nYéhôva a “nlédés yaga bés miñem ikété njiiha yés yosôna”\nLelaa Yéhôva a néhne i bet ba mbôdôl nye ñem njel i tohla mu manoodana ba mboma? I yé ntiik le, ibale a ngwés, a nla yaga héya manoodana ma. Ndi di bigda bibañga bi Paul: “[Yéhôva] a’ néhne bés njel i tohla mu, le ni bana ngui i hônba mo.” Jon, libim li ngéda, a “néhne bés njel i tohla mu” ngéda a nti bés mam di gwé ngôñ inyu pam i yémbél manoodana. Di wan ngim manjel ma Yéhôva a nla gwélél:\n“A nlédés yaga bés miñem ikété njiiha yés yosôna.” (2 Korintô 1:3, 4) Yéhôva a nla hôgbaha bés mahoñol ni njel Bañga yé, mbuu mpubi wé, ni bijek bi mbuu nkol maliga ni u pék u nti bés.—Matéô 24:45; Yôhanes 14:16, Rôma 15:4.\nA nla éga bés ni njel mbuu mpubi. (Yôhanes 14:26) Ngéda di yé i bisu bi manoodana, mbuu mpubi u nla hôla bés i hoñol ngim miñañ ni matiñ ma Bibel, ni i yimbe mambe makidik ma pék di nlama yoñ.\nA nla gwélél biañgel inyu hôla bés.—Lôk Héber 1:14.\nA nla ki hôla bés ni njel bilôk bikéé bi mbuu, bi bi nla “yila hogbe” yés ni njel bibuk gwap ni maboñok map.—Kôlôsé 4:11.\nKii di nla ni nok inyu ngobol bibañga bi Paul bi bi mpémél i kaat 1 Korintô 10:13? Yéhôva a mpohol bé manoodana di mboma. Ndi ngéda di mboma mo i niñ yés, di nla ba nkwook nkaa le, ibale di mbôdôl Yéhôva ñem, a ga nwas bé kekikel le manoodana més ma loo ngui i mut binam; a ga néhne bés njel hiki ngéda le ndi di laa hônba. Kinje mahoñol ma nlédés ñem!\n^ liboñ 2 Buk i Lôk Grikia le “manoodana” i nla ki kobla le “njiiha, tole mandutu.”\nMambadga ma basoñgol—Matjel 2017\nNKUM NTAT—INYU YIGIL Matjel 2017


Ba nti bomede nkikip ni ñem wap wonsôna—I Turkai\nDi yéñ nkus u u yé ntiik\n“Eea lôñni bôt ba ñee”\n“A nla boñ le mam momasôna ma nkon bés ngôñ ma yon”\nNi nwas bañ le Satan a yoña mahoñol manan\nMambadga ma basoñgol\nNkum Ntat—Inyu yigil | Njéba 2017\nAÑ I HOP U Afrikaans Albania Amharik Amis Arabik Arménia Aserbajañ Aserbajañ (Syrilik) Aymata Basaa (Kamerun) Bashkit Bausa Beñgali Bikol Birman Bule Bulgaria Dangme Danmark Duala Edo Fiji Finland Fon Ga Galois Garifuna Grikia Guarani Gujarati Gun Géorgia Hiligaynon Hindi Hiri Motu Héber Ibanag Ibô Iloko Indônésia Islañdia Isoko Istônia Italia Jaman Kabiye Kaktjikel (Hiônk) Kannada Katalan Kebuanô Kikamba Kikaonde Kikuyu Kiluba Kina Cañtoñ (Ba nhôyôs) Kina Cañtoñ (Lem lôñ) Kina Mandareñ (Ba nhôyôs) Kina Mandareñ (Lem lôñ) Kinyarwanda Kirgisistañ Kiribati Kirundi Kisonge Kongo Kréol i Ayiti Krôasia Kurdish kurmaji Kurdish kurmanji (Caucase) Kurdish kurmanji (Kirilik) Kwangali Kwanyama Kôré Lingala Liétuwa Luganda Lunda Luvale Luô Létônia Madagaskar Makédônia Malay Malayalam Mam Mambwé-Lungu Marathi Masatek i Huautla Maya Mbunda Mixe Miñgrélia Motu Môñgôlia Môôré Nahautl (Ñem Mbok) Nahuatl (Guérérô) Nahuatl (Huasteka) Nahuatl (Ño Mbok i Puebla) Ndonga Ndébélé Ndébélé (Simbabwé) Ngabere Ngisi Norwégia Nyanja Nzema Népal Okpe Oromo Otetela Oñgri Pangasinan Panya Papiamentô (Curaçaô) Persia Pidjin (Kamerun) Pijin i Najéria Pijin i biôn bi Salômô Potoki Pulasi Punjabi Pôlan Quechua (Ankash) Quechua (Bôliwai) Rumania Ruslan Samoa Sandé Sangô Sapôtek (i ônt) Sepedi Serbia Serbia (Rôma) Sesôthô (Afrika i Nwel mbok) Sesôthô (Lésôtô) Shôna Sidama Silosi Sinhala Slôwakia Slôwénia Sranan-tongo Swahili Swahili (Kôñgô) Swati Swéden Tagalog Tailand Tajiki Tamul Tatar Tetun Dili Tigrinya Tiv Tjibemba Tjitjéwa Tjitoñga Tjitoñga (Malawi) Tjitumbuka Tjiyao Tjol Tjuwash Tjékôslôwakia Tlapanek Tojolabal Tok Pijin Tonga Totonak Tseltal Tshiluba Tsonga Tsotsil Tswana Turkai Turkmen Tuwalia Twi Télungu Ukren Urhobo Usbékistañ Venda Waray-Waray Wetnam Wolaita Xhosa Yapan Yula Yôruba Zulu Éfik Éwé Ôland Ôsetia\nBIKRISTEN bi hiai bisu, bi bi boñ biliya bi ngui inyu añle ngandak bôt “miñañ minlam mi Ane” kiki la yap. (Matéô 24:14) Bahogi ba bi ke yak biloñ bipe. Kiki hihéga, ñôma Paul a bi ke i mbok ba nsébél len le Turkai, a téé ki likalô nyoo ngandak mu kii a bé hiômôk kiki nsañal nu tôbôtôbô biloñ bipe. * Yom kiki bo 2 000 nwii mbus ngéda, hala we i nwii 2014, Turkai i témb i ba homa i het hônd likalô i tôbôtôbô i bi tagbe. Inyuki ba bi téé i hônd likalô i? Bonjee ba bi yoñ ngaba mu?\n“KII I BI TAGBE?”\nBatéé likalô i loñ Turkai ba nloo 2 800, ndi bayén i loñ ba yé 79 didun. Minsoñgi mi ñunda le ntéé likalô wada, a nlama tihba 28 000 bôt mu loñ i. Kiki ni nla hégda, batéé likalô ba bi tihba ndigi isii nomba i bôt ba nyén mu loñ. I hônd i tôbôtôbô ini, i bééna kiki njômbi bisu i tihba ngandak bôt i i bé le tihbana ikété isii ngéda. Bebee 550 bilôk bikéé bi biloñ bipe bi bi mpot hop Turkai, bi bi lo inyu añal miñañ minlam lôñni batéé likalô ba loñ mu hônd i. Kii i bi bôña?\nMbôgi keñi i bi tiba. Likoda jada li Istambul li bi tila le: “Ngéda bôt ba bi tehe bés, ba bi bat le: ‘Baa likoda li ndôn li yé hana? Di ntehe Mbôgi Yéhôva homa nyensôna!’” Likoda jada li tison i Izmir li bi tila le: “Nluk taxi wada nu a bé liyôñôl li matôa, a bat mañ likoda wada le, ‘kii i ntagbe? Baa nson nan u nkônde keñep?’” Ñ, bôt ba bi nôgda hônd i.\nBilôk bikéé bi bé lôl biloñ bipe, bi bi yoñ ngaba mu hônd likalô i nya i yôni. Steffen, nu a yé Danmark, a kal le: “Hiki ngéda, me bé tééne bôt likalô ba ba bé ngi nok ba mpôdôl Yéhôva. Me bi nôgda le, me yé toi i yis bôt jôl li Yéhôva.” Mankéé Jean-David, nu a bé lôl i Pulasi, a tila le: “Di bi tégbaha ntandaa ngéda i téé likalô i nloñ wada. Kinje loñge jam! Libim li bôt li bé yi bé Mbôgi Yéhôva. Hala a bé tomb i bôdôl nkwel, bebee le hiki ndap, i unda vidéô ni i ti nwet ndap bikaat.”\nJean-David (i ñemkété)\nBilôk bikéé 550 bi bi yoñ ngaba mu, bi bi kap bebee le 60 000 ma bikaat ikété sonde iba ndigi! Hônd i bi la toi ti mbôgi ikeñi.\nMakénd inyu likalô ma bi kôndba. Hônd i tôbôtôbô i, i bi ti bilôk bikéé bi loñ makénd. Ngandak yap i bi bôdôl hoñol i yoñ nson nsañal. Jon, ñañga u basañal ba ngéda yosôna i loñ Turkai u bi bet letee ni 24 i ngii bôgôl mu nwii u bé noñ ha.\nI bet ba lôl biloñ bipe, ba bi kal lelaa hônd i bi tihba nson wap likalô, ngéda ba bi huu biloñ gwap. Sirin, mankéé nu muda wada i loñ Jaman, a tila le: “Lôk kéé i loñ Turkai i bé kon bé woñi i téé likalô ngéda ba bé boñ mam map ma niñ. Me yé me ba nsut ngéda i mpam le me téé likalô li mpaba. Ndi me nti mayéga inyu hônd i tôbôtôbô i, ni mahôla ma ndémbél i lôk kéé i nyoo, ni ngandak masoohe, me bi la boñ jam me bé boñ bé yôha. Me téé yak likalô ikété mashin, me ti yak bon ba mapep! I len ini, me ta ha bé me nsut lôôha lôôha kiki me bé ngéda bisu.”\nMankéé Yôhanes nu a nlôl i Jaman a kal le: “Me bi ôt biniigana inyu nson wem likalô. Bilôk bikéé bi loñ Turkai bi nsômbôl toi añle ngandak bôt ñañ nlam kiki la yap. Ba ntéé likalô hiki ngéda pôla i nene. Me bi yoñ makidik i boñ nlélém ngéda me bi témb i Jaman. Ndi nano, me ntééne toi ngandak bôt likalô iloo kôba.”\nMankéé Zenep, nu a nlôl i Pulasi a nkal le: “I hônd i, i bi héñha nson wem likalô ngandak. I bi hôla me i kônde bana makénd, ni i kônde bôdôl Yéhôva ñem.”\nBatéé likalô ba bi bôdôl bana maada ma bas bas. Gwéha ni adna ipôla lôk kéé i ngandak biloñ i bi lôôha tihba bôt. Mankéé Jean-David, nu di mbôk di sima, a kônde le: “Di bi nôgda maleege malam lôk kéé yés i bi unda bés. Ba bi yoñ bés kiki mawanda map, ni kiki bôt bap ba lihaa. Ba bi yible bés makôga map. Me bé yi le, di yé lisañ li bôt i nkoñ isi wonsôna; me bé béna añ hala ikété bikaat gwés. Ndi lini lisañ, me bi noode yo memede. Me bi nôgda maséé i ba mut wada ikété litén li Yéhôva, me nti ki nye mayéga inyu nsima nkeñi u.”\nClaire (i ñemkété)\nSita Claire, nu a bé lôl i Pulasi, a kal le: “Too u nlôl i Danmark, Pulasi, Jaman tole Turkai, di bé ndik lihaa jada. A bé ndigi wengoñle, Djob a nsas minwaa mi biloñ nwominsôna ni mbôm séhél.”\nStéphanie (i ñemkété)\nStéphanie nu a bé lôl i Pulasi a bi kônde le: “I hônd tôbôtôbô i, i bi niiga bés le, adna yés i nlôl bé homa di néñél, to ni hilémb hiés, ndi ni gwéha bés bobasôna di gwé inyu Yéhôva.”\nBISAI BI BI YIK BA INYU NTANDAA NGÉDA\nNgandak lôk kéé i i bi lôl biloñ bipe, i bi bôdôl hoñol i témb ke i yén nyoo i Turkai, inyu hôla i soso bôlô i yii. Ngandak i ma ke yak nyoo. Ba ndiihe mahôla ma banit likalô ba ngandak.\nDi yoñ hihéga hi man juu nu a gwé 25 batéé likalô i ngim libôga. Ikété ntandaa ngéda, man juu nu a bééna ndigi mañ wada u likoda. Hégda maséé ma batéé likalô ma libôga li, ngéda i nwii 2015, banit likalô basamal, ba lôlak i Jaman ni i Ôland, ba bi lo i nit bo!\nI SAL KIKI MBÔGNA NLÔÑ\nBanit likalô ba nsal i Turkai behee, ba nkal ni lelaa inyu niñ yap nyoo? I yé ntiik le, niñ i nlet ngim mangéda, ndi ba gwé bibom bikeñi. Di béñge yom bahogi ba bi kal:\nFédérikô nu a yé mbiibaga, a bak a gwé yom kiki 40 ma nwii ni jam nu a bi nyodne i Panya, a nkal le: “Kiki me gwé bé me ngandak nkus i nsôñga me i ke homa numpe, hala a nti me pôla i bok mahoñol mem i mam ma nlôôha ba nseñ.” Baa mankéé nu a nti bés makénd i yoñ ngaba mu nson u? A nkal le: “Yaa, ndi wee! Ngéda u nke i mbok ipe ni ngôñ i hôla bôt i yi Yéhôva, wee u yé bii niñ yoñ i moo mé. Ha ngéda i, u nôgda toi le Yéhôva a ntôñ we iloo kôba.”\nRudi, mbiibaga mankéé wada nu a bi lôl Ôland, nu a gwé bebee le 60 ma nwii, a nkal le: “Hala a bi ti me maséé makeñi, i sal kiki mbôkna nlôñ, ni i niiga ngandak bôt maliga ba ba bé ngi nok mo ibôdôl behee. I tehe maséé ma bôt ngéda ba neebe maliga, i yé lingen li mahak.”\nSascha, mbiibaga mankéé nu a ntip bana 40 ma nwii, nu a bi lôl i loñ Jaman, a nkal le: “Hiki ngéda me yé likalô, me mboma bôt ba ba nok ñañ nlam inyu ngélé yap bisu. I ti bo pôla i pam yi jôl li Yéhôva li nti me ngandak maséé.”\nAtsukô, mbiibaga sita nu a nlama bana 30 ma nwii ni pes, a lôlak i Yapan, a nkal le: “Ngéda kôba, ngôñ yem i bé le Armaguédôn a loo ha kunda yada. Ndi i len ini nu me yé i Turkai, me nti Yéhôva mayéga le a ngi hônbaga. Ngéda me ntehe lelaa Yéhôva a nkena mam, hala a ntinde me i kôôge nye bebee.”\nAlisa, sita i loñ Ruslan, nu a ntip bana 30 ma nwii, a nkal le: “I sélél Yéhôva munu ntén nson unu, i bi hôla me i noode ni tehe le, Yéhôva a yé loñge. (Tjémbi 34:9) Yéhôva a ta ndik bé Isañ wem, ndi bañga yem liwanda, li me nkônde yi loñge mu kii me mboma ngandak mam. Niñ yem i yé nyonok ni mangéda malam, ni ngandak bisai!”\n“NI BĖÑGE NWOM”\nNi njel hônd likalô li Turkai, miñañ minlam mi mpam i tihba ngandak bôt kiyaga. Ndi, libôga li ba ntihbaga bé li yii jôga. Hiki kel banit likalô i Turkai, ba mboma bôt ba mah nok bé ba pôdôl inyu Yéhôva. Baa ni yé le ni gwés sal nya libôga i? Ibale ñ, di nti bé makénd le: “Pana mis manan, ni béñge nwom kii mi yé bahôlaga inyu libumbul.” (Yôhanes 4:35) Baa ni yé le ni ke nit batéé likalô i ngim libôga li nkoñ isi i het “nwom mi yé bahôlaga inyu libumbul”? Ibale ñ, bôk ndugi yoñ bitelbene bi tôbôtôbô inyu yônôs njômbi i. Di yé nkwoog nkaa ni jam jada le: I yoñ ngaba ikeñi i nson u añal ñañ nlam “letee ni masuk ma ’isi” i ga lona bés ngandak bisai di ga la bé hégha!—Minson mi baôma 1:8.\n^ liboñ 2 Béñge man kaat nunu ni hop pulasi le “Voyez le bon pays,” pages 32-33.\nNKUM NTAT—INYU YIGIL Njéba 2017\nMiñkwel mi mi nkiha\nBa nti bomede nkikip ni ñem wap wonsôna—I Myanmar\nBa nti bomede nkikip ni ñem wap wonsôna—I Madagaskar\nBa nti bomede nkikip ni ñem wap wonsôna\nBa nti bomede nkikip ni ñem wap wonsôna—I Ghana


Jeudi, 04 Juin 2015 21:07\tAdministrateur\nHôpital central de Yaoundé(Hcy), Ngeñ sambog ni pes (7 :30) i bikekela. Hala a nkah ke dilo da’a (3) le basal munu i homa matipla nunu ba bi téé minson. Limut li ñyon i lijubul li dokta ni mabam ma matila. ba nlôdôl Ngomna le a bédés minsaa nwap. « Di nti bé maéba le ni lo habañ hina i dokta lini. Inyule ndég ngéda, to mut a ga ba bé hina inyu tibil bakokon. » Wada wap a kalag.\nI nene le nson u bi bôg u telep i hilo 21 hi sôñ matôp (4), nwii 2014. Bôt ba bi neebe témb i bôlô inyule nkena hikuu hikeñ hi mam ma nyuu mbôô I loñ I kamerun le Sango Mama Fouda a bi bôn bo mam ngandag I njel I lémés nson wap. Ndi wee bi len ! Len ini, to yom I mboñga bé. Kikii ngim nwii I ntagbe, ba tehe bé to jam, jon ba bi témb ba kal le ba ntéé minson I dilo 2 di soñ matôp, nwii 2015. Ndi sango minister a bi témb a kwel ni bo, ba neebe le ba mbem ndég ngéda ilo ba ntéé ki nson. Ndi I nene le i boma i bi tagbe I dilo 25 di sôñ Mpuye, nwii 2015, sangô Mama Fouda ni dikuu di ba pôdôl bagwel minson mi matibla (Cap santé ni Synpems) ba bi nôgla bé.\nHala ni nyen i dilo 11 di sôñ mpuye, nwii 2015 likalô li bi témb li tina le nson u nlama telep i ma ndap ma matibla ma lôg ngomin i hilo hi bisu hi sôñ hilônde, nwii 2015 (01/06/2015). Sango Prosper Ekassi nu a yé mut matibla nyoo i dokta li keñi li Ngola a nyen mpot : « Kii sangô Mama Fouda a nyi le di nsômbôl téé nson, ndi a kah bôn bés mahôla. Inyukii ngomin a ntééda bé bés loñge ? inyu kii a nti bé bés lipém ? inyu kii Ngomin a ñemble bé minlondog nwés ? Di bôdôl bañ bad le ba bédés minsaa nwés ! Môm mana ma di kôô (40 000 cfa) i lisuk li sôñ di kôli bé inyu niñis bés ni mandap més. Di yé ba sañ mbai ni banyañ mbai. Inyu kii lôg ngomin i ngwélél bés kikii minkol ? »\nLimut li mbénge i jam lini ni woñi ngandag, woñi inyu matipla i loñ yés. I ga ba laa, ibale ba nyôi bakokon ni ndutu yap ? Sango Luc Awono nu a nkena homa matipla wada nyen a anal le :”Masañ mana, kikii bôt ba ntéé nson wap, di nyoñ makidik inyu boñ le bakokon ba bana ndék i bee ni mabéngba. Di nembe boñ i ndég yag bés di nla ni ñem u konangoo. Hala kikii baénél ban ntop bé emble bés, di ga kena makidig més ni bisu. Bebeg kii ba ga téhé mim mi niñi ndi ba nog. »\n© Mutations : Thierry Etoundi\nNkobol ni basaa : Lama Ngonda


Baa ni ngi hoñlak?—Libuy li nyéé 2016 | Yigil\nAÑ I HOP U Afrikaans Akôli Albania Amharik Arabik Arménia Aserbajañ Aserbajañ (Syrilik) Aymata Basaa (Kamerun) Bashkit Bausa Beñgali Bikol Birman Bule Bulgaria Dangme Danmark Digor Fiji Finland Fon Ga Galois Grikia Guarani Gujarati Gun Géorgia Hiligaynon Hilémb hi moo hi India Hilémb hi moo hi Ôstrélia Hindi Héber Ibanag Ibô Iloko Indônésia Islañdia Isoko Istônia Italia Jaman Kabiye Kannada Katalan Kebuanô Kikamba Kikaonde Kikuyu Kiluba Kina Mandareñ (Ba nhôyôs) Kina Mandareñ (Lem lôñ) Kinyarwanda Kirgisistañ Kiribati Kirundi Kisonge Kongo Krôasia Kurdish kurmanji (Caucase) Kurdish kurmanji (Kirilik) Kwangali Kwanyama Kôré Lamba Lhukonzô Lingala Liétuwa Luganda Lunda Luvale Luô Létônia Madagaskar Makédônia Malay Malayalam Mambwé-Lungu Marathi Maya Mbunda Miñgrélia Môñgôlia Môôré Ndonga Ndébélé Ndébélé (Simbabwé) Ngisi Norwégia Nyanja Nzema Népal Okpe Oromo Otetela Oñgri Pangasinan Panya Papiamentô (Curaçaô) Persia Pidjin (Kamerun) Pijin i Najéria Pijin i biôn bi Salômô Potoki Pulasi Punjabi Pôlan Quechua (Bôliwai) Rumania Runyankore Ruslan Samoa Sandé Sangô Sapôtek (i ônt) Sepedi Serbia Serbia (Rôma) Sesôthô (Lésôtô) Shôna Sidama Silosi Sinhala Slôwakia Slôwénia Sranan-tongo Swahili Swahili (Kôñgô) Swati Swéden Tagalog Tailand Tajiki Tamul Tatar Tetun Dili Tigrinya Tiv Tjibemba Tjitjéwa Tjitoñga Tjitoñga (Malawi) Tjitumbuka Tjiyao Tjuwash Tjékôslôwakia Tok Pijin Tshiluba Tsonga Tsotsil Tswana Turkai Turkmen Tuwalia Twi Télungu Ukren Urdu Urhobo Urund Usbékistañ Venda Waray-Waray Wetnam Wolaita Xhosa Yapan Yula Yôruba Zulu Éfik Éwé Ôland Ôsetia\nUmbe ntén béba Yésu a bé pôdôl ngéda a bé ti maéba ma mpémél i kaat Matéô 18:15-17?\nA bé pôdôl inyu béba i i nla sañglana ipôla bôt iba. Ndi i bé tihba yak béba i i nla boñ le ba pémés mut i ntôñ ibale i nsañglana bé. Kiki héga, i tjañgbene mut nu we ni nye ni nôgla inyu mam ma moni, tole i bep ôbôs jôl li mut ni njel hilégé.—w16.05, pp. 6-7.\nKii u nla boñ inyu tibil ôt nseñ mu lisoñgol joñ li Bibel?\nU nla boñ lana le: Soñgol ni mahoñol ma néhi, yéñ biniigana bi u nla ôt ; Badba le, ‘lelaa me nla gwélél ini pes i Bibel inyu hôla bape?’; gwélél bisélél u nla bana inyu boñ nyiña mu i jam u yé añ.—w16.05, pp. 24-26.\nBaa i yé béba le kristen i lep tolakii i nhémle bitugne?\nHémle inyu bitugne i mélés bé i njôghe keñi kristen i yé le i nôgda. Abraham a boñ malep inyu nyemb Sara. (Bibôdle 23:2) Kiki ngéda i mba i tagbe, hala nyen yak njôghe i ga sôs.—wp16.3-F, p. 4.\nI mut a bééna pôs tiñté i matila ntéñék i likas, ni bôt basamal bape ba bé ba gwé tjil yap bôt i woo, ba Ezékiel a tehe i yiinda, ba yé yimbne i kii?\nDi nok le ba yé yimbne i mintôñ mi gwét mi biañgel mi mi bi yoñ ngaba i tjiba i Yérusalem, ni mi mi ga yoñ ngaba i tjiba i bibéba bi bôt i gwét bi Armagédôn. I len ini, i mut a bééna pôs tinté i matila ntéñék likas a yé Yésu Kristô, nu a mage i bet ba ga pei.—w16.06, pp. 16-17.\nMambe mandutu Bibel i bi pei inyu boñ le di bana yo i len ini?\nBibel i bi pei (1) biuni bi gwom ba bé gwélél inyu tila yo, kiki bo makai bôt ba bé bok kiki pépa, ni bikôgôô bi binuga; (2) ngolba i baane ba m’bo ni ba ndôk bikristen ba ba bé noode tjé yo; ni (3) biliya bi bôt bape inyu jubus mahôha ikété ñwin u Bibel.—wp16.4-F, pp. 4-7.\nNi mambe manjel kristen i nla suhus likala jé li niñ?\nNigil i yi mam ma yé toi we nseñ, u jôs lem i pémés moni inyu mam ma ta bé nseñ. Ôt nsoñgi inyu gwélél moni loñge. Héya tole u kap mam u ngwélél ha bé, u saa hiki pil u gwé. Suhus ngeñ u ntégbaha i yéñ moni, u hek ki pék inyu yi lelaa u nla kéñbaha nson woñ u ñañ nlam.—w16.07, p. 10.\nBibel i ñunda kii i nlôôha ba nseñ iloo gôl to silba?\nKaat Hiôb 28:12, 15 i ñunda le pék i nlôl ni Djob i yé mahee ngandak iloo gôl to silba. Mu kii di nyéñ yo, di boñ biliya bi ngui inyu bana suhulnyu ni hémle i umi siñ.—w16.08, pp. 18-19.\nBaa i yé loñge le mankéé nu munlôm a bana liyéé i len ini?\nI ngim biloñ, liyéé li mut a ñeñk tole a mbôñgôl loñge, li nla nene loñge i mis ma bôt, kayéle li kéñ bé ñañ nlam. Ndi to hala, ngim bilôk bikéé mu biloñ bi, bi nla pohol le b’a tééda bé mayéé. (1 Korintô 8:9) I ngim mambok ipe, i tééda liyéé i ti bé bikristen loñge mbôgi, mu kii bi ngwel nson u Ane.—w16.09, p. 21.\nInyuki di nla hémle ñañ u Bibel u David bo Gôliat?\nNtel Gôliat a bééna inoñnaga ni Bibel, i nloo ndik ndék, hala wee ntel u woo (15 cm), i mut bikaat bi len bi nkal le a nloo bôt bobasôna ntel. David a bi niñ toi, kiki di ñañ mu minlômbi mi matila mi mi mpôdôl ndap i David, lôñni mu bibuk bi Yésu. Mam bôt ba bi pot ni tila inyu mambog momasôna het ñañ unu u bi tagbe, ma nyiba kiki mam ma yé ntiik.—wp16.5-F, p. 13.\nMambe mahéñha ma yé ipôla yi, nokna, ni pék?\nI mut a gwé yi a ntééda ngandak mam mu ño wé. Mut nu a gwé nokna, a ntibil tehe lelaa jam jada li gwé maada ni lipe. Ndi mut nu a gwé pék, a gwé ngab i pôdna yi ni nokna, kayéle a tibil ha gwo i bisélél.—w16.10, p. 18.


Culture Basaa: septembre 2014\nMabéhna ma man mee\n1) Mut a nke bé yak mbombog moo nso.\n2) Mut a nlek bé woo inyuu i yéga mbombog, a bem le mbombog nyen a lek nye woo.\n3) Mbombog a njôp bé i jimb li be.\n4) Mbombog a nip bé.\n5) Mut a njôp bé i yañan bum.\n6) Mut a nlek bé woo i yéga mut a yé nye mañ tole mut a nloo nye tole ingéda mut a nje.\n7) Mut a nlama ti yééne yé i mut a yé nye mañ tole mudaa jém tole bôk mut.\n8) Hikii man loñ a kôli i telep ingéda ba mbédés to suhul nyunge to ingéda ba ntôp hiémbi hi nyunge.\n9) Munlôm a nyén bé i ti bôt, to pot, to yéga to je ni tamba i ño i ke bisu.\n10) U yé sôk i boma, u yén maaisoñ i pañ.\n11) U kit bañ mut ingéda ba nti nye hop.\n12) U pot bañ ingéda ba nti bé we hop.\n13) To u nkap bé, u tjak mapil.\nYaônde, 28 hikañ2014\nBôt ba kôba ba bé sébél ki Hilôlômbi le BATUUPÉK hala wee i mut nu a nloo bôt bobasôna pék. Ndi kii i yé pék ? Pék i nhôla mut i yi mam, i yi ti ndoñol ni i mam a ntehe tole a nnok. Pék i mboñ ki mut le a ôt mahoñol ni nyemede ni i jam a mboma to lilam to libe. Pék i mboñ mut le a tep nyemede imbee njel a nlama noñ ingéda a mboma ngim jam. Hala a mpamna mut i sélés boña wé inyuu i yi bok mam , inyuu i yi nok mam ni inyuu i yi kit mam le jam jokijo li puhe bañ nye. Kikii basôgôlsôgôl ba ntehe kikii mam ma mbog bihégél ma yé mbogog longe li bogog, jon ba bi kal le i mut a nyi boñ i jam li a gwé pék i nloo pék i mut binam. Ndi ba oo nye le BATUUPEK . Inyuu hala ni nyen ibale bo ndi mut a ngwés yémbél mam ma niñ a nlama niñ ni pék. A nlama yi gwel nyemede, a nlama ba mut suhul nyuu, a nlama ki yi ngui yé ni ngui baoo bé. Ndi yom u nlama yi, yo ini le , woñi i Hilôlômbi i yé bibôdlene yi , Hilolombi nyen a nti pék. Ingéda u nyi gwélél mambén ma Hilôlômbi, pék yoñ i nkônde keñep. U nkônde yi mam. Ibale bo ndi u bak nkol mut , u nyila ngwélés. Jon mambén ma Hilôlômbi u nlama ki ngwélél mo mon ma yé le : man munlôm a nlama kweeba, munlôm a mbii bé mudaa a yé nye mañ ligwéé, ba nti bé ngond nu mbus libii ngi ti mbôgwéé, u huulak bañ mayel ma nwa isoñ, u huulak bañ mayel ma maaisoñ nu mudaa, ngond isoñ to ngond nyuñ, u huulak bañ mayel ma ngond man woñ nu munlôm to mayel ma ngond man woñ nu mudaa, u huulak bañ mayel ma manyañ isoñ nu mudaa to mayel ma manyañ nyuñ to maaison nyuñ nu mudaa , u huulak bañ mayel ma mayañ isoñ nu munlôm , u tiigege bañ nwa wé bebee, u huulak bañ mayel ma nkia woñ , u tiigege bañ mudaa bebee i hulul mayel méé dilo a ngi konog sôñ , u nañlaga bañ nwa mut woñ libôk , u nañlaga bañ so munlôm kikii mut a nañlana mudaa, u nañlana bañ nuga yokiyo, mudaa a telbak bañ bisu bi nuga le i nañlana nye, ngond Basaa a telbak bañ bisu bi mut le a nañlana nye, ibale bo a ta bé nkweebaga, man Basaa a nañlana bañ mudaa nsude mut u nañlana , u nlama nogop ngélé yada i ngim kel bititigi gwobisôna, u nlama jôwa moo nwaa u nje, u biine ndap yoñ libii i moo ma Hilôlômbi.\nMasoda ni nu a nkil hi kokok. BATUUPÉK a nla bé kôm nye mbus. Jon u yi ni le i mut a nsal ngandag i nkoñ biték, a bumbul ngandag i nkoñ bawoga. Ndi i mut a nsal bé to yom i nkoñ biték, a bumbul bé to yom i nkoñ bawoga. Jon u pot bañ ndi to .bana mahoñol mana le: hele me lôl i sa ndi me tôp i bél. U soohe Hilôlômbi le a kônde ti we pék inyuu i boñ le u niñ ni pék.\nHala nyen bôt ba kôba ba bé sébél Hilôlômbi inyuule mut a nyi bé ingéda a nlo to ingéda a nke.\nKikii Hilôlômbi a bé i ñem i hikii man mee, jon Hilôlômbi a bi sayap litén li mee le li yémbél nkoñ biték ni i gwom bi yé mu. Hilôlômbi a bi ti man mee yi ni pék yosôna i ntel a ngwélél mambén ma Hilôlômbi.\nMan mee a ôô bisélél gwé ni bañ i gwom bi yé nye nseñ inyu niñ yé inyuule a nyi ndigi Hilôlômbi nwet wéé. Ingéda man mee a nke hi kokok, nkén mut a nla bé yémbél nye ni nye a ntééda libag jé li ngwélés, yag nson i nlémél nye inyu i tééda kunde yéé. Jon u nog le, u yé u hel u gwelba nkok i tjibi.\nHilôlômbi a nneebe i ômle we mbu wé, hala wee Njombongo a nlo i weeni ibale bo ndi u nwaa bé bat nye le a loo. Ndi a lo ndigi ibale ndi u ngwés yi njee a yé Hilôlômbi, ibale bo ndi u ngwés yi maliga mé ni gwélél nye ni ñem woñ wosôna. Njombongo a hôla we ni ti we ngui le u niñ ikété biniigana bi Hilôlômbi ni le u kon bañ woñi ni manoodana momasôna ma nla pémél we. Njombongo a nla hôla we le u niñ ni bilem bilam, le u jôp bañ i niñ i yé nkoda. Jon u waa bañ soohe Njombongo. I mam Hilôlômbi a bi kal bôt ba kôba mon ma yé tilga i base i Sôkbôk.\nPublié par antoinepondipondi à 08:26 Aucun commentaire:\nPublié par antoinepondipondi à 07:23 Aucun commentaire:\nOmsing nhenel a ta bé\nPublié par antoinepondipondi à 07:08 Aucun commentaire:\nÔMSING NHEÑEL A TA BÉ\nDi nla kobol i buk ini le ômsing ni kal le ibale mut a nkal le a mboñ bé ngim jam tole mut a nkal le a mboñ ngim jam, to u mbet, to u nkundi, wee hala nyen a yé ômsing. I ntén mut unu, u nkon bé woñi, i yé lôs mut, i nseehla bé ingéda a nyoñ hop. I mut a gwé lem i ômsing, a nhoo bé pot ndi a nhoo gwel jam jéé . Jon pot ni boñ , mam ma imaa. Ingéda mut a gwé ômsing , a nneebe mandutu momasôna ma lôl nye inyuu likidig jéé. Jon u nok le : tôghu nye ma wél na .\nDi nla kobol i buk ini le heñel ni kal le hala a yé i ti ngim libak ipe , hala a yé i héya yom homa i yéne i nyuu homa numpe.\nBôt ba kôba ba bé sébél ki Hilôlômbi le ÔMSING NHEÑEL A TA BÉ\ninyuule i bale bo ndi Hilôlômbi a nyip mut a nyibil habé, ibale bo ndi Hilôlômbi a nyibil mut a nyip habé.\nYaônde, 31 mpuye 2014\nPublié par antoinepondipondi à 06:32 Aucun commentaire:\nÔMSING NHEÑEL A TA BÉ Di nla kobol i ...


Culture Basaa: février 2013\nVidéos Mars 2013\nMam ma mboñ le da kida ndigi minkol\nI mam ma mboñ le da kida ndigi minkol jada li yé le loñ yés i yé isi ane mahisna ma loñ i pe i pes i mbañ ni ntôñ i gwét. Hala wee ntôñ i gwét i loñ yés i nsal inyuu i ntôñ i gwét i loñ i ñane loñ yés. I jam li noñ ha li yé le di gwélél mbog i loñ i ñane loñ yés, yak mayi ma mbog ma loñ i ñane loñ yés nlélém jam inyuu dikuu di moni, mintôñ mi bôt mi nsal i iñngin i ke bisu.\nHala a nla ndigi bôña ingéda bakene loñ yés ba nyoñ bibéba bi makidig i pes likot masangô, mayi ma mbog, sukulu, mintôñ mi bôt mi nsal, libog mapésmene ma moni ni i njel ini le ba noñ ni lek mis i loñ i ñane loñ yés. Ibale bo ndi loñ yés i mbañ bé moni wéé hala a nkobla le loñ yés ya kida ndigi nkol yak bon ba loñ.\nHala a nla ki bôña ingéda ba ane loñ yés ba nyoñ bibéba bi manoñ ni i njel ini le, ibale bo ndi loñ mbay i nsowaga bé yo i pôôna bañ mahol méé ni loñ i yé nye bisu i pes mahol, tigale liké li yé i pôla yap, loñ yés ya ada bé yo kegikel, ya kida ndigi nkol. Hala a yé nlélém inyuu mut. Jon u nog le : ba nhek bé lém i mbai ni mpek maleñ.\nYaônde, 10 matjel 2013\nMinhindô mi ñañ bé jon ba yégle minkol nwés kom ni kom\nDi nla ki kônde bana nseñ ni MINHINDÔ i ba bé bés i nyingis manyuu més. Ni bénge maboñog map ma len ini ma ma mboñ le ba ntéd libind jap bomede ni : NGI-YI, hébég ni WIM.\n1) NGI-YI i MINHINDÔ i yé ngaa bisu i ntééda bo libag li minkol. Banga mut wada a bi kal le: inyuu i yi sôô NHINDÔ ngim yom u bii yo ikété kaat. Di niñ i len ini ingéda litjama li manwin. Ba nla añ to imbee kaat i mbénge ngap yap lijo sañ le ba ba kunde, ndi ba ntjél añ. Ngandag bikaat i nene i pes i Borders, Barnes ni Noble, i Amazon.com ihôya bé mandap ma nyunga bikaat téntén inyuu MINHINDÔ ma ma gwé banga bikaat bi nla hôla bo le ba pam i ngim likot masangô noñnaga ni sañ yap i lingwélés ndi ndék yap yon i nyoñ ndun i béna añ ibale bo ndi ba ñañ, ba ntééda i mam ba nyi inyuu yap bomede, ba ntila bé inyuu mboda yap, MINHINDÔ mi Afrika mi nsôô biyi bi basôgôl bap i bôt bap ba nlo i mbus yap, mi neebe wona gwo. MINHINDÔ mi nkwo nyaga ni tjél bibase bi bôt bap ba kôba ni bapot bindéé bap.\n2) Hébég hi yé soso ngaa i boñ le ba ta bé bôt. I bôdôl nu jam li nkol li bi mal, MINHINDÔ mi nkôhna ngandag moni. I nwi mbog, ba mpémés jôm li milliard ndigi inyuu mangand ma kristak ni ma nwi yondo noñnaga ni mbôgôl i na ni môm ma tan ma milliard ba bana i gim nwi (2,22%). To njee yés a nla gwélél MINHINDÔ kikii ngim bôm tôbôtôbô le ba lok ba sombog nkus wés. Kikii ba mbéna ba bôt ba nsomb ba mbéna hébég inyuule hala a nlémél bo ndi ngôñ yap i bag le ba kônde bana. Ba ngwés ndigi kônde bana ndi ba nhoñol bé le ba ntééda inyuu mboda yap tole inyuu tjai di nlo. Ba mbot bé iñngin, yom ba nhoñol téntén lisomb bipia bi bitamb bi mondo bi nhee diye ngandag. Bape ba nyôi bon bap inyuu i bana TOMMY tole FUBU i nsôk pam.\nBa ngi hoñol i len ini le li luk mercedes ni niñ i mbôm ndap hala a nkobla le ba mpamna ngim nkôñ tole ba nyônôs eem Amérika. Ba nkon njék. Bobasôna ba yé nlélém to ba yé i MBENGE, Amérika to Afrika. Ngandag bilôg bisañ i niñ ikété liyep ndigi inyuule hébég yap hi nkéñ bo le ba ba kikii diuuna di yé di kotba, di puuwe ndi di sés njok. Ba nla bé bot liada li mapanga ma moni le yak bo ba bana mahol. Ni mahôla ma nkuu bitidii, Black Entertainment tonight ni minkuu mi bitidii bipe bi ñunda bitidii bi ntimbis bo ni mbus, da kônde bana moni wap kikii TOMMY ni NIKE. TOMMY HILLFIGER a bi sol yak bo, a kal le a gwé bé ngông ni moni wap. Ndi to hala ba ngi sombog i gwom TOMMY HILLFIGER a mbañ i lel balal ba ndamba. Ba kônde unda lihat jap i pôla yap ndi ki bés Bakana da ba di édi inyuule moni bijôñ bi bôt, bayi jam bon ba ngwélél nwo.\n3) WIM i yé bo matjél ibôdôl ingéda ba bé minkol ni ingéda ane mahisna jon hala a yé jam jada li mboñ le ba ngi yii minkol wés. Wada wap le Dubois a bi tila kaat yada le talén yada i ngii jôm ni toñol le adna i tabé mayi yap ma mbog. A bé pot ntiik le ngim mam mayi map ma mbog i yé longe. Ndi hala a bi ke bé haa. Ba bi añ bé i kaat ini le talén yada i ngii jôm nseñ wé i bé le ba hôla i môm bôô i ngii mbôgôl i gwé bé talén le yak bo ba niñ longe niñ. Yom hala a nlona ngim MINHINDÔ di nla sébél le koloñ. I bôt bana, ba nyan bilôg bisañ. Yom ba nyi ndigi i yé i kônde hôgôô kikii kain manyañ Abel. Wim wap i mboñ le ba nsal bé ntôñ inyuu i bumbul bobasôna. Ba boñ bé kegikel i mam di mboñ. Ingéda ba mboñ mam ntôñ hikii mut a ngwés le nyen a ba bisu. Jon dikuu tjap di mahôla di yé ndigi inyuu i hôlôs môi map ndi banga mahol i tabé ipôla bôt bap ba ba gwé ngôñ ni mahol. Ba ngwés ba nlôôs biboma gwap mandap més ma nleege bakén kikii bo Sheraton, Intercontinental inyuu i pot i mam ba nhékda le ba mboñ ndi ba béégag i bôt ba nyi hop habes i bôt ba nyi boñ mam.\nWim wap wa bana ngim lisuk ? Ba ngwés bé tehe le adna yap i nla hôla bo i boñ mbiñ mam. Ba nyi bé le woo wada i nkañ bé jomb. Ngandag koloñ i nyi bé le sane yada i nla ki yilis bo ngoo bôt ni ki le ngaaa péba moni ibaa i nkéñ bo ni liyep. Nsaa i sôñ ibaa yon i ntuga bo i ba liyep.\nYom ba nhôya i yé le i mam mana momasôna Bakana bon ba nkena mo ni sane yap ni bahoma bap ba nson. Nsola sane yada i kôli. Jon da kônde ane MINHINDÔ i ntel ngéda ba ntjél añ ni le ñañ nkôô kwede kikii jam li bisu, i ntel ngéda ba ba ba nsomb hikii yom ba ngwés inyuu hébég wap kikii yom i yôhne ibaa, i ntel ngéda ba ba ba nhoñol le ba nhôla bilôg bisañ ndi ki ba ntéd libind jap kikii yom i yôhne iaa.\nA ô he nyoo bé, ni tôñ bañ le ba ga añ lipep lini. Ni kônde hoñol le: MINHINDÔ mi ñañ bé, to ibale bo ndi ba ñañ, hala a ñheñ bé jam inyuule ba ntééda bé i mam ba ñañ i boña wap. Ba nhoo hôya inyuule inyuu yap i mut a mboñ béba ni i mut ba mboñ béba ba nlowa bé. Jon u kônde ki tééda le inyuu i yi sôô NHINDÔ yom u nlama tila yo i kaat.\nYaônde, 25 kondoñ 2013\nPublié par antoinepondipondi à 09:56 Aucun commentaire:\nMinhindô mi ñañ bé jon ba yégle minkol nwés kom n...


Nseñ u maéba ma Yéhôva i len ini\n“Moo moñ ma tomb bañ”\nKe ni bisu i jo sañ inyu kôhna bisai bi Yéhôva\nI sôñ miñañ minlam i bisu bi bôt ba ngomin bakeñi\nBaa mambot u nhaba ma nti Djob lipém?\nA boñge ba wanda, ni lédés hémle nan\nA bagwal, ni hôla bon banan i hol i pes mbuu\nNkum Ntat—Inyu yigil | Dipôs 2016\nAÑ I HOP U Afrikaans Albania Amharik Arabik Arménia Aserbajañ Aserbajañ (Syrilik) Aymata Basaa (Kamerun) Bausa Beñgali Bikol Birman Bule Bulgaria Dangme Danmark Fiji Finland Fon Ga Galois Grikia Guarani Gujarati Gun Géorgia Hiligaynon Hilémb hi moo hi India Hilémb hi moo hi Ôstrélia Hindi Héber Ibô Iloko Indônésia Islañdia Isoko Istônia Italia Jaman Kabiye Kannada Katalan Kebuanô Kikamba Kikaonde Kikuyu Kina Mandareñ (Ba nhôyôs) Kina Mandareñ (Lem lôñ) Kinyarwanda Kirgisistañ Kiribati Kirundi Krôasia Kurdish kurmanji (Caucase) Kurdish kurmanji (Kirilik) Kwangali Kwanyama Kôré Liétuwa Luganda Lunda Luvale Luô Létônia Madagaskar Makédônia Malay Malayalam Mambwé-Lungu Marathi Maya Miñgrélia Môñgôlia Ndonga Ndébélé Ndébélé (Simbabwé) Ngisi Norwégia Nyanja Nzema Népal Okpe Oromo Oñgri Pangasinan Panya Papiamentô (Curaçaô) Persia Pijin i Najéria Pijin i biôn bi Salômô Potoki Pulasi Punjabi Pôlan Quechua (Bôliwai) Rumania Ruslan Samoa Sandé Sangô Sapôtek (i ônt) Sepedi Serbia Serbia (Rôma) Sesôthô (Lésôtô) Shôna Silosi Sinhala Slôwakia Slôwénia Sranan-tongo Swahili Swati Swéden Tagalog Tailand Tajiki Tamul Tatar Tetun Dili Tigrinya Tiv Tjibemba Tjitjéwa Tjitoñga Tjitoñga (Malawi) Tjitumbuka Tjiyao Tjuwash Tjékôslôwakia Tok Pijin Tsonga Tsotsil Tswana Turkai Turkmen Tuwalia Twi Télungu Ukren Urdu Usbékistañ Venda Waray-Waray Wetnam Wolaita Xhosa Yapan Yôruba Zulu Éfik Éwé Ôland Ôsetia\nMAKIDIK MALAM I LOÑ PÔLAN\n“ME BÉÉNA 15 ñwii ngéda me bi kôs sôble. Soñ isamal mbus ha, me yila nsañal nu ndék ngéda. Mbus ñwii wada, me tila me yé yila nsañal nu ngéda yosôna. Ngéda me bi kôhna Bacc i suklu, me bi bat le me nyéñ ke homa batéé likalô ba mbéda. Me bé yéñ nyodi mu tison, kayéle me ke haa ni mbômbô yem nu a bé bé Mbôgi Yéhôva. Ndi ngéda gwélél makiiña a bi kal me le homa wem likalô a’ bane mu tison yem i het me bi gwééne, me bé ngoo ngandak! Me bi boñ le a yi bañ le hala nyen me nôgda. Me bi uwe ndik ño wem, me nyodi i bisu gwé inyu ke hek pék mu jam a bi kal. Me kal mankéé nu a bé yéga me i likalô le: ‘Me nhoñol le me yé i boñ kiki Yôna. Ndi i mbus, Yôna a bi sôk a ke i Ninivé. Jon yak me, m’a ke i homa ba ñep me.’\nHala a yé ñwii mina nano le me yé nsañal mu tison yem, me nsôk ki tehe le hala a bé loñge jam le me noñ oda ba bi ti me. Jam li bé tééñga, li bé le me bééna bé litehge lilam. I len ini, me yé maséé ngandak. ikété sôñ yada, me bi bana 24 gwigil bi Bibel. Ni mahôla ma Yéhôva me bi sôk me bôdôl nigil Bibel ni mbômbô yem nu a bé kolba me kôba.”\nLISUK LILAM I LOÑ FIJI\nNnigil Bibel wada i loñ Fiji, a bé lama pohol ipôla i ke i likoda li ndôn, ni ke bo nlô wé i ngand ligwéé i mut wap lihaa. Nlôm a bi ti nye kunde le a nla ke i likoda li ndôn. A kal nlôm le a nla lo mu ngand yap i mbus likoda li ndôn. Ndi i ngéda a bi témb i ndap i mbus likoda li ndôn, a nôgda le, i yé loñge inyu yé le a keñgle bahoma ba nla ba ngok baagene inyu hemle yé. Jon, a bi ke ha bé nyoo.\nI nlélém ngéda, kiki nlô wé a bi kal bôt bé ba lihaa le a nti nwaa kunde i ke i “base i Mbôgi Yéhôva,” ba bi kal nye le: “Nwaa woñ a’ lo bé; Mbôgi Yéhôva i nséé bé mangand ma ligwéé!” *\nMbus ha, nlô wé a bé maséé ngandak i tehe lelaa nwaa a bi yoñ makidik ma ma nkiha ni hémle yé, ma kihga ki ni kiñ yé ñem. Loñge yé ndémbél i bi yible nye njel i tééne nlô wé ni bôt bape likalô. Lisuk li bé lelaa? Nlôm a bi neebe i nigil Bibel, a bôdôl ki ke i makoda ni nwaa wé.\n^ liboñ 7 Béñge unu nkwel ni hop pulasi le “Questions des lecteurs” i La Tour de Garde 15 décembre 2001.\nNKUM NTAT—INYU YIGIL Dipôs 2016


Culture Basaa: août 2009\nKii mut a nla honol\nHimmana pog i nin i nson\nPublié par antoinepondipondi à 10:31 Aucun commentaire:\nHimmana pog i nin i bebela\nPublié par antoinepondipondi à 10:27 Aucun commentaire:\nPublié par antoinepondipondi à 10:21 Aucun commentaire:\nDi nla kobol i bug ini ni kal le hala a yé mahôla mut a mbat mut numpe ni suhul nyuu. Di nla ki kobol i bug ini ni kal le hala a yé mahôla ma niñ mut a mbat mut numpe le a wo bañ njal, kon i ke ni bisu. Di nla ki kobol i bug ini ni kal le hala a ñunda ngôô mut a gwééne maaisañ to manyañ ingéda ndutu i nkwél nye noñnaga ni mahôla a nti nye. Jon mut a nla yagal nson i ke ni bisu.\nNgim bôt i yé bôt ba likap. Jon u nog le, njagi njok malép ma ipupuga, ba ha we, u ha nlal nyuñ. Hala wee ingéda mut yi a nti bôt bape, a nkôs nyemede. Ingéda mut a nyagal, a nimis libag jé li ngwélés bisu bi mut numpe. Hala wee a nimis ngui yé. Jon ngim mimañ mi bôt mi ngwés bé nimis lipém jap. Ba nwéhél bôt bape le ba nhékda mahoñol map téntén ingéda ba nyi le hala a suhul libag jap. Jon u nog le, njagi i mañ mut, u nyil i mis.\nYom u nlama tééda yo ini le mut a nla yagal ngélé yada inyule i mut a yé kunde a tabé mut njagi, a tabé mut yengi. Njagi i mboñ mut le a gwé bé mban i ke ni bisu.\nYaônde, 28 njéba 2009\nPublié par antoinepondipondi à 10:17 Aucun commentaire:\nBILEM BI NGWÉLÉS\nBa nyil ngwélés le a yé mut a nyôs nyu i nson. Ngwélés a yé mut a gwé mban. A yé ki mut a nyônôs i yom a mbôn. A mbégés mbén hala wee a nip bé nteba, a njôp bé i jimb libe, a yé mut ngôô, a nke bé maaisañ to manyañ njôñ, a nsal longe inyu i bumbul longe, a mpot maliga, a yé mut telepsép, a nyoñ bé bitek, a mbégés ni tééda mambén ma Hilôlômbi, a nwo bé nyuu i pot hop wé i ligwéyag, i je bijek bi loñ yé ni i nyo maog ma loñ yé i ke ni bisu.\nI mut a yé ngwélés, a ngwés loñ yé, a mbégés matiñ ma loñ yé ni maboñog mé, a mbégés ngeñ, a nyi le mut a nje njék ndi mut a nje bé loñ, a nyi le mahol ma loñ ma mbôdôl ni mahol ma mut, a nyi le yi i ngi nkônde i ntek bé mal. Jon a nlama tila, a nlama añ bikaat, a nlama yéñ inyu léba i mam ma nla boñ nye le a niñ longe niñ i pes bisélél gwé, i pes i ôt mahoñol inyule yi yon i yé mut. A tabé nkol maog, nkol bijek, nkol bôdaa i ke ni bisu.\nI mut a yé ngwélés a nyi le niñ i yé sañ. Jon a njo le a nimis bañ bilem bi ngwélés ni i njel ini le a nhôya bé mbog bôt ba kôba to ligwé jé li mbog. A nyi gwel nyemede. Jon a nlel bé balal ba ndamba. A nyi lihaa jé. A yé maséé ni niñ a niñ. A yé mut suhul nyuu. A yé mut a yi bok niñ yé. A tabé mut njagi.\nYaônde, 25 njéba 2009\nLILEEGE MUT NUMPE\nBôt ba kôba ba bé yi le ba nlama leege mut numpe. Ba nyis nye i mbénda. Ba mpom nkôgô le a nyuñ.\nIngéda u nleege mut numpe, hala wee u neebe le we ni nye ni nkwel. Hala wee mut numpe a kal we ngim mam. Mut ikété mam a kal we, mam mahogi ma hôñlaha we bot yoñ i ñem, mam u mbôdôl i ke ni bisu.\nU nlama yi le Hilôlômbi a nyônôs i yom a mbôn. Jon u nlama tééda mambén ma Hilôlômbi i boña woñ ni maboñog moñ. Hilôlômbi a nha bibug gwé i nyo i mut numpe inyu i boñ le u yi le to u yé ikété ndutu, Hilôlômbi a nyi le niñ i nke ni bisu. Hala wee Hilôlômbi a nhôya bé we, a nke ni we. A nyi le u mbemb mahôla mé. Jon ikété bôt bape u nleege, wada tole ibaa ba yé bapôdôl ba Hilôlômbi.\nIngéda u nleege mut numpe longe, u yi le yag we mut numpe a leege we longe. Yag we i mam waga añle nye, mape ma hôla nye le a bana banga hémle ni Hilôlômbi. Njombongo a hôla le Hilôlômbi a pôdôs we, a kôm bañ we mbus.\nPublié par antoinepondipondi à 10:14 Aucun commentaire:\nKII MUT A NLA HOÑOL ? LELAA A NLA HOÑOL NI I MBEE NSEÑ MAHOÑOL MÉ MA GWÉ ?\nKII MUT A NLA HOÑOL ? LELAA A NLA\nHOÑOL NI I MBEE NSEÑ MAHOÑOL MÉ MA GWÉ ?\nYom di nyi yo ini le, mahoñol ma bôt ma nkiha ni mangéda. Hala wee niñ bôt ba niñ yon i nti bo mahoñol map. Mahoñol ma bôt ma nkiha ki ni mahop ma bôt. Hala wee mahop bôt ba mpot ma nti bo mahoñol map. Mahoñol ma bôt ma nkiha ni ligwé li mbog. Hala wee ligwé li mbog li nti bo mahoñol map. Mahoñol ma bôt ma nkiha ni hémle. Hala wee hémle i nti bo mahoñol map. Mahoñol ma bôt ma nkiha ni minkôñ nwap. Hala wee minkôñ mi nti bôt mahoñol map.\nMambadga mana ma nhôla bés le boña wés a sal longe, le di bana longe soñnda, le di kônde bana yi le di yi kii i ngwal ngim yom, lelaa ngim yom i nke, inyu kii ngim yom i yé i ngim homa i ke ni bisu.\nYom u nlama tééda yo ini le, yi yon i yé mut. Inyule ngi – yi i nkwéha nkaa. Jon u nlama yi ôt mahoñol.\nYaônde, 29 njéba 2009\nPublié par antoinepondipondi à 10:13 Aucun commentaire:\nBôt ba kôba ba bé kéne mangén inyu i hola bo le ba niñ longe. Mangén ma ñunda maliga ma hikii yom, ma ñunda libag li basôgôlsôgôl. Mangén ma nhôla man mee le a yi liké ni le a hôya bañ pék ni yi i bôt ba kôba bi, bi yé mangén.\nMangén ma tihba mam ma niñ momasôna. Mangén ma yé banga yigil i niñ. Ba nyi banga man mee ingéda a mpot ndi a kénege mangén. Mangén ma njubus we i nog mbog mee i, i yé nkabag môga imaa. U gwé mbog bihégél ni mbog ndômbôl. Mangén ma ñunda bés le, inyu hikii yom, mut a nlama bé lel balal ba ndamba, mut a nlama yi gwel nyemede, ibôdôl i yi gwel mahoñol, i noñ i yi gwel ñem i pam i yi gwel nyu yé. Ingéda mut a nyi gwel nyemede, hala wee a nyi bok mam mé. Yag loñ mee i bé yi bok mam mé inyule, loñ mee i bé gwélél mangén ma bôt ba kôba. Ba nyil mut i hop ni maboñog mé.\nMangén ma niiga man mee lelaa a nlama yi kena niñ yé. Jon man mee a nlama hoñol mangén ma bôt ba kôba ba bi yigle nye.\nYom mangén ma ñunda, yo ini le, yom yokiyo i nla bé ke longe ibale bo i yom i, i nlel balal ba ndamba. Mangén ma nhôla ki mut ingéda i npam nye le, a nyi habé i yom a boñ tole a nyi habé i yom a nlama kit.\nIngéda u nyi kéne mangén, niñ i nkôhna habé woñi, u nwas libag li maange, u nyila ngwélés inyule biniigana bi mangén bi yé i boga ni boga. Ingéda u nyi ñañ i bôt ba kôba, u nkônde bana yi ni pék. U mboñ habé dihôha di bilôg bisoñ to di bilôg binyuñ, u nyila ngwañ mut ni mpémba mut. Yak loñ yoñ ya yi tééda libag jé li kunde. Hala a yé kimasoda. Hala a yé ki longe jam.\nSAL LONGE INYU I BUMBUL LONGE\nNson u nyilis mut ngwélés. Jon mut a nlama sal longe inyu i boñ le a ba kunde. Hilôlômbi a kôm bé we mbus ibale bo ndi u nyan bé nye. Jon u gwélél mambén ma Hilôlômbi inyule Hilôlômbi a nyi mam momasôna, a ntehe mam momasôna, a nog mam momasôna. U nlama niñ ikété mambén ma Hilôlômbi inyule Hilôlômbi a ngwés bé mut yengi.\nI yom mut a nsal yon a mbumbul. Jon u nlama bénge i yom u nsal i kel ini, i sondi ini, i sôñ ini, i nwi unu i pes i hop woñ, maboñog moñ, mahoñol moñ i ke ni bisu. Kikii lép i nke i tuye hala nyen yag i yom mut a nti i ntémb i nyeni.\nSal longe hala a nkobla le u njôp bé i njel bitek to i njel nkoda. U nsoohe Hilôlômbi le a unda we mapubi mé. A ti we soñnda ni ngui le u sal ngandag inyu i bumbul ngandag. U bana mban inyule u nhoñol bañ le kikii u nsal len wee wa bumbul len. U bat Hilôlômbi nwéhél inyu mam mabe u bi boñ. Inyule i mam ma, ma nla boñ le u hoo bé bumbul. Hilôlômbi a nhôya bé we ingéda u nsal longe. U nlama yéñ i sal longe ibale u ngwés bumbul longe. Jon u nog le, longe i nimil bé.\nYaônde, 07 njéba 2009\nPublié par antoinepondipondi à 10:09 Aucun commentaire:\nB’A LIBII LI YÉ MANE ?\nBôt ba kôba ba bi bot liada ni Hilôlômbi ni i njel ini le man munlôm a nkweeba. I mbus i jam lini, ba niiga nye sôkbôk. Hala wee mambén ma Hilôlômbi ni njee a yé Hilôlômbi inyu man mee. Man munlôm a nyi le a nlama hémle Hilôlômbi, a nlama yi lihaa jé, a nlama bana bôdôl ni Hilôlômbi i ke ni bisu.\nIngéda munlôm a mbii muda, i bôt bana bo ibaa, ba nlama bii ndap yap libii i moo ma Hilôlômbi. Hala wee ba nlama bana bôdôl ni Hilôlômbi. Jon ba nlama soohe nye, ba nlama yéñ mapubi ma Hilôlômbi, ba nlama kapna maséé map ni mandutu map, ba nlama bana bôdôl ipôla yap bibôdlene bi libii jap, ba nlama kwel i ke ni bisu. Muda a nlama yi leege nlôm, a nlama pôdôs nye ni bilonge bi bibug i ke ni bisu. Munlôm a nlama ti nwa makébél i ke ni bisu.\nIngéda mam ma ndap libii ma mpam i mbégdé, babiina ba yi le libii jap li nla ôbi inyu ngandag manjom. Njom bisu i yé le ba nyi bé mahoñol ma mut ba ntjelene. I mut nu a nla yéñ i ôbôs libii lini ni bibéba li maéba, ni mapôdôl mabe, ni ha môô i hié i ke ni bisu. Jon babiina ba nlama yéñ le ba nôgla bibug, ba bana suhul nyu, ba yi nwélana, ba yi dihôha tjap, ba bana mahoñol ma nwee inyu i yi kii i nkéñ le mane ma ta habé i ndap yap libii kikii i kel ba bi at bo libii jap i ke ni bisu. Muda a nlama yi le ibale mbôgna a nkwo, wee nyôl i nkwo.\nIngéda babiina ba nyéñ gwéha i Hilôlômbi, ba yi le Hilôlômbi a kéñ le libii jap li ôbi bañ. Njombongo a boñ le babiina ba bana bôdôl ipôla yap. Bayemlikok a boñ le libii jap li kwo bañ. Batuupék a ti bo yi ni pék le ba nog mane libii jap. Inyule munlôm ni muda ba yé ba biina wee ba nyila mut wada. Mane ma libii ma ntinde babiina i bana ngandag mboda.\nYaônde, 30 hilônde 2009\nPublié par antoinepondipondi à 10:07 Aucun commentaire:\nIngéda mut a nke hala wee a téé bé, hala wee a nke ni bisu, hala wee a nyigis makôô mé ni moo mé. Ingéda mut a neebe ke ni Hilôlômbi, hala wee a neebe niñ ni mambéñ ma Hilôlômbi, hala wee a gwé bôdôl ni Hilôlômbi, hala wee a nti Hilôlômbi mbôgi, hala wee a neebe ke i longe njel. Jon di nla kal le a nhémle Hilôlômbi.\nI mut a nke ni Hilôlômbi wee a neebe le Hilôlômbi a gwel nye i woo, le nyen a kena niñ yé. Hala wee yag mahoñol mé, Njombongo nyen a nkena mo. Inyule like ni Hilôlômbi hala a nkobla ki le u nke ni nye i pes i mahoñol le u nkônde bana yi ni pék. Batuupék a nhôya bé we. U nyila hiôdôt hi mbai to lisuk joñ li niñ inyule Hilôlômbi a nsayap i bôt ba nke ni nye ni bôt ba nyéñ nye. Kimaltjai a ñunda we hala niñ yoñ i nkoñ biték ni i nkoñ bawoga.\nI mut a nke ni Hilôlômbi a yé mut a nkal nye mam mé malam ni mam mabe a mboñ. A nyi le yom i nkomol bé Bayemlikok. Jon a nigbene Hilôlômbi. Mut a nke ni Hilôlômbi a tabé mut yengi, a yé mut a gwé mban, a nyi ki le a nlama yônôs i jam a mbôn.\nYaônde, 06 njéba 2009\nKII MUT A NLA HOÑOL ? LELAA A NLA HOÑOL NI I MBEE ...


Culture Basaa: octobre 2014\nB’A DI NLAMA BOÑ MAM MOMASÔNA INYUU I BANA NIÑ LAM?B’A DI NLAMA BOÑ MAM MOMASÔNA INYUU I BANA NIÑ LAM?\nB’A DI NLAMA BOÑ MAM MOMASÔNA INYUU I BANA NIÑ LAM?\nLiyén niñ lam li yé longe njômbi ndi mbadga i yé le b’a hala a nti me kunde le me mbôk mbén, le me nip, me sol mut numpe, me le kee wañan nwa ndéng i ke bisu inyuu i bana niñ lam. Jon di nyi le i mut a nkand kuu a nla bé bana niñ lam to i mut a mboñ béba a nla bé niñ lam. Ndi i mut a mboñ longe, longe yé i mboñ nye le a bana niñ lam.\nMut a nla nôñôl i njel mbog yé inyuu i saa moni a nkôle le a témb bañ mut mbôgi bitembee, mut litut li mbus kiñ i ke bisu. Jon i njel me ntep i nla boñ me le me tjél bana niñ lam.\nNiñ lam i nla ki ba ni mut wem libôk. Inyuu hala nyen ingéda ngandag ikété yés i niñ niñ lam, hala a nkobla le yak me, me yé mu i nsongi i, i bôdôl i ndap yem bôt, i ke litén jem, i noñ i loñ yem ni biloñ bi nkoñ hisi. Ndi b’a niñ lam i nla kiha ni mut nyensôna, noñnaga ni mayi ma mbog ma hikii mut? Liyéñ le maloñ ma bana niñ lam hala a nkena i tjiba. Inyuule ngim biloñ i ñane biloñ bipe ni mahoñol mana le bakén ba biloñ bi nlama bana niñ lam kikii ngim biloñ i. Mu i njel i nyen u ntehe biloñ bi Bakana ba Mbenge ba bi lona yubda biloñ gwés. Jon mam momasôna bé mon ma nla boñ le mut a bana niñ lam. Mam mape ma yé i niñ mut kikii bo liba ngwélés, li bana suhul nyuu, li bana ngôô, i yi nihbe i ke bisu ma nlel liyéñ i bana niñ lam.\nI njel mut a ntep i nla boñ nye le li bana niñ lam li ba bé yom i yé bun noñnaga ni niñ a ngwés niñ. Inyuule mut a nlama yi le niñ i yé yak ndutu mut a mboma , njôhge mut a nkôs, binoode bi mam bi mpémél nye i ke bisu.\nYom di nlama tééda, yo ini le, di nlama bé boñ mam momasôna le di bana niñ lam ndi di nlama boñ libim le di bana niñ lam.\nYaônde, 16 njé ba 2014.\nPublié par antoinepondipondi à 17:14 Aucun commentaire:\nB’A DI NIÑ INYUU I BANA NIÑ LAM?\nDi nla kobol i buk ini le niñ ni kal le hala a yé mahoñol momasôna ni maboñok momasôna ma mut ma, ma mboñ nye le a nôgda nseñ wé i yé le a nimis bé ngéda yé , a ntehe mahee ni mam a ngwel i ke bisu.\nI ño buk ini i yé mahoñol mut a ñôt noñnaga ni libana niñ lam. I niñ di niñ i mboñ bés le di bana niñ lam. Niñ yés i mbénge yak nyuu yés, mbebi di nhép, bijek di nje, malép di nyo i ke bisu. Hala a nkena bés mane ma niñ, hala wee i tjél ndutu, njôhge i ke bisu. Ingéda u mpam hana i homa nunu, u ntehe le hala a yé ngim yom mut a nla bana tole ngim yom mut a nla yéñ inyuu yé tole inyuu ngandag bôt.\nLibana niñ lam li yé ngim jam u nyéñ le u nla bé bak, niñ le u ntéénga bé mut libôk, u nyi le mut a njôp bé i yañan bum.\nPublié par antoinepondipondi à 16:40 Aucun commentaire:\nDi nla kobol i buk ini ni kal le hala a yé masoda i ba ni Hilôlômbi. Mu i njel i nyen u nok le : me ntohi a tane bé i yañan .Hala wee to yañan yom i nhôla we, to wañan mut a nhôla we, u podok bañ le u ntohi, we ngi bana yom yoñ wemede. U nlama ndigi liya ni mam moñ wemede ndi u ga tohi.\nIngéda Hilôlômbi a ngwés tohol mut a ñômle nye gwéha. Ngwéha i munlôm ni mudaa i ngwal man. Hala a yé masoda. Hilôlômbi a nheg mut binam i pôna yéé. Hala wee minsôn mi yé longe inyuule i yom Hilôlômbi a mboñ i yé lam ni longe. I man a ngwéé, a ngwééne i gwéha isañ bo nyañ. Jon u nok le : U wo maange wee u nwo bé . Hala wee maange a nwona bé béba inyuule a nyi bé béba. A bana masoda i ke yak Hilôlômbi. Hilôlômbi nyen a nti niñ. Mut a ba i lam i be i séblag nye.\nBôt ba kôba ba bé yi le ibale u mbégés mambén ma Hilôlômbi i mbus mbagi i nsôk, u nke i ada Hilôlômbi. I gwét bi Ngog Lituba nyen Hilôlômbi a bi pôdôs bôt ba kôba ni hôla bo gwét le ba jôp bañ i base baôm mbom isi. Ni Hilôlômbi a ti bo yi ni pék le ba sal bijek gwap, le ba ôô bisélél gwap, le ba bañ bee gwap, ndi bôt ba kôba ba nuñlag bijek gwap, maog map, bee gwap, bisélél gwap ni nkoñ hisi. Ingéda u ntjél bégés mambén ma Hilôlômbi, u bôdôl je bijek ni nyo maog ma loñ i ñane we, u mbôdôl nuñlene biték gwoñ mut a ta bé man mee, munlôm a mbôdôl haba mbod mudaa yak mudaa a mbôdôl haba mbod munlôm, majôna ma ntagbe ha bé kikii lem loñ ndi ki makôô ma mim ma mbénge mwet, bôt ba nje le mim u niñi ndi ki ba yé ba tiñil pô dison di sanda, bôt ba ñyek soñ ndi ki hala a yé jam li ndap mut a nwo, bôt ba mboñ bikus ndi ki ba tabé bôt ba ndap mut a nwo, yik yap bé i i ke bi su. Mut a jôp bé i yañan bum. I mam mana ma mbôña inyuule Hilôlômbi a nkôm man mee mbus. Jon man mee a ñôô habé bisélél gwé , a mbañ habé bee gwé, a nsal habé bijek gwé a nlama je . A mbôk mambén ma Hilôlômbi. A nneebe ba nkol i mut numpe le i mut nu nyen a nuñul nye gwom gwobisôna bi yé nye nseñ. Inyuu hala nye gwéha i mal i pôla bon ba mee yak libag jada ni ngôô. Man mee a nyila mut yengi, mut wip, mut bilembe, mut njôñ, mut tama i ke bisu. Jon u nok le : yôi nyen a kal njé nye a njé kéé, kindba, ibale bo u nkindba bé, béngba. Man mee a nwo nyuu i pot hop wé ligwéyak. Yak ngeñ a mbégés habé.\nMut a nsal ngadag ni nyôs nyuu i nson nyen a nke yak Hilôlômbi. Jon u bat Hilôlômbi nwéhél inyuule a yé konagoo. U nlama kon Hilôlômbi woñi. U yan bañ mbog yoñ inyuule Hilôlômbi nyen a bi ték yo. Wa bana tohi. Jon u nok le : maliga ma nkôp bé makag .\nYaônde, 29 hilônde 2014\nPublié par antoinepondipondi à 16:20 Aucun commentaire:\nDi nla kobol i buk ini ni kal le hala a yé ngim yom tole ngim jam i pam i ngim homa le mut a nla habé pééna jam mu tole libak li jam li.\nDi nla ki kobol i buk ini ni kal le hala a yé nu a nti ñem wé wosôna ni nômôl inyuu ngim jam.\nMu i njel i nyen u nla tehe nkoh paa ôngba, nkoh paa matibla, nkoh paa nson i ke bisu. Ngim mut i nla ba nkoh paa malét, nkoh paa mut matibla, nkoh paa liyi hop i ke bisu.\nMut a nlama yéñ le a ba nkoh paa bilem gwé bi lam ni maboñog mé ndi a yi le a nla bé bol kikii Hilôlômbi. Nseñ i nkoh paa i yé le a nla yila ngim ndémbél inyuu ngandag bôt.\nYaônde, 26 dipos 2014.\nPublié par antoinepondipondi à 15:56 Aucun commentaire:\nDi nla kobol i buk ini le nheg ni kal le nyen a mbot , hala wee nyen a mbôdôl ngim jam nyen a nti maông, hala wee nyen a nti yom niñ i ke bisu.\nDi nla kobol i buk ini le matén ni kal le hala a yé nganda litén. Litén li nkiha ni lihaa.\nBôt ba kôba ba bé sébél ki Hilôlômbi le NHEG MATÉN inyuule Hilôlômbi nyen a heg mut. Inyuu hala nyen Hilôlômbi a ñane mut. Hikii litén li nlama yéñ i bégés mambén ma Hilôlômbi\ninyuule Hilôlômbi nyen a nyi inyuukii a hégél mut .Hilôlômbi nyen a bi yônôs bôt ni nkoñ hisi ni matén ma gwéé. Hilôlômbi nyen a bi ti matén mahop le bijô bi matén bi laa kwel. Jon Hilôlômbi a yé NHEG MATÉN.\nYaônde, 23 hilônde 2014\nPublié par antoinepondipondi à 15:44 Aucun commentaire:\nBôt ba kôba ba bé sébel ki Hilôlômbi le KIMALTJAI. Hala wee mut a nyi bé bidôdlene bi Hilôlômbi to lisuk jé. Tjai tjokijo di nyi bé añ ngéda Hilôlômbi. Maliga ma yé nlélém i tjai di tjai. Jon u nlama nigbe Hilôlômbi le u kônde bana pék. Maliga ma Hilôlômbi ma yé mapubi ma nom. U nlama soohe nye, hala ndi wa bana niñ boga. Kikii u nyi bé maboñog ma Hilôlômbi to pék yé, jon u waa bañ sal to niñ ni pék inyuule u nyi bé i yom wa bumbul to dilo tjoñ di niñ u nyi bé tjo i nkoñ biték. Hémle u nhémle Hilôlômbi ni mambén mé mon ma yilis we mpémba mut yak loñ Basaa ya tjé bé ibale bo ndi i nkôm bé Hilôlômbi mbus ndi i neebe le Hilôlômbi nyen a énél loñ Basaa. Loñ Basaa ya boma binoode bi mam ndi Hilôlômbi a hôla loñ Basaa i yémbél binoode bi mam bi ibale bo ndi loñ Basaa i nyi tééda libak jé, mambén ma Hilôlômbi, Batuupék, Kimaltjai ndi i bannga ki mban. Jon ingéda kôba bon ba loñ Basaa ba bé hindis bé bomede ni bijek bi ndiba li loñ i ñane bo to ni maog ma loñ i, i nyo. Inyuu hala nyen Hilôlômbi a bi ti bo likenge le ba bana yi ni pék yosôna. Maboñog moñ mon ma unda Hilôlômbi le u nhémle nye. I bôdôl i niñ yoñ wemede, i ke i niñ u niñ ni mut woñ libôk, i pam i niñ u niñ ntuk mbañ. Mahol ma bé ki ingéda kôba inyuule bambombog ba bé nigbe Hilôlômbi. Jon a bi ti bo yi ni pék inyuu ane loñ Basaa , yak lingwañ ni lipém. Malômbla batada bés ba bi bana ni Hilôlômbi mo mana. Inyuule ba bi tehe le Hilôlômbi nyetama nyen a ntééda malômbla, nyen a ñunda ki babôñôl bé longe yé ñem, ba ba nhiumul bisu gwé ni miñem nwap nwomisôna. Inyuu hala nyen bôt ba kôba ba bé yi ndigi Hilôlômbi wada, nyen ba bé bégés ni ti lipém. Yak Hilôlômbi a bé ikédé loñ Basaa, a tadag ki yo. Jon bôt ba kôba ba bé yék bé Hilôlômbi nyambe wap tigale a kwéhne bo béba yosôna ibale bo ndi ba nkaa noñ banyambe bape. A loñ Basaa u hôya bañ Hilôlômbi woñ,ingéda u ntjél nye u nkôs nson njonok, u nyila kééne ngén ni yoma ikédé bôt bobasôna. Ndi ibale bo loñ Basaa i ntémb yak Hilôlômbi ndi i bégle nye, Hilôlômbi a tohol loñ Basaa. Hilôlômbi nyen a yé mapuna.\nYaônde, 20 dipos 2009\nPublié par antoinepondipondi à 15:21 Aucun commentaire:\nB’A DI NLAMA BOÑ MAM MOMASÔNA INYUU I BANA NIÑ L...


Ngobol i sesema i Yésu\nBitééne bi Djob inyu yés bi yé le kii?\nPES 1 Njee a yé Djob?\nPES 2 Bibel—Kaat i nlôl ni Djob\nPES 3 Kii yé bitééne bi Djob inyu bôt ba binam?\nPES 4 Njee a yé Yésu Kristô?\nPES 5 Binoñ—Likébla Likeñi Li Djob\nPES 6 Baa hee di nke ngéda di nwo?\nPES 7 Bitugne gw’a ba!\nPES 8 Kii yé Ane Djob?\nPES 9 Baa lisuk li nkoñ isi li yé bebee?\nPES 10 Kii yé maliga inyu biañgel?\nPES 11 Inyuki mandutu ma nai?\nPES 12 Lelaa u nla yila liwanda li Djob?\nPES 13 Diihe likébla li niñ\nPES 14 Lihaa joñ li nla ba maséé\nPES 15 Bañga njel inyu bégés Djob\nPES 16 Yoñ makidik i bégés Djob\nPES 17 Likébla li masoohe\nPES 18 Baa me nlama ti niñ yem nkikip yak Yéhôva ni kôs ki sôble?\nPES 19 Yén bebee ni Yéhôva\nNdoñi i mamélél ma kaat\nKii Bibel i niiga bés?\nAÑ I HOP U Abbei Abui Akôli Alur Amharik Arabik Arménia Arménia (Hiônk) Aserbajañ Aserbajañ (Syrilik) Attié Atésô Aymata Basaa (Kamerun) Basaa (Libéria) Batak (Karô) Batak (Simalungun) Batak (Tôba) Bausa Biak Birman Bislama Bule Bété Damara Dangme Danmark Dréhu Duala Dusun Fante Fiji Fon Futuna Ga Galois Gitonga Guarani Guarani (Bôliwai) Guerzé Gun Guéré Herero Hilémb hi moo hi Amérika Hilémb hi moo hi Argañtina Hilémb hi moo hi Añgôla Hilémb hi moo hi Bôliwai Hilémb hi moo hi India Hilémb hi moo hi Italia Hilémb hi moo hi Kolombia Hilémb hi moo hi Kuba Hilémb hi moo hi Panya Hilémb hi moo hi Potoki Hilémb hi moo hi Tailand Hindi Hunsrik Iban Ibinda Ibô Indônésia Irland Istônia Italia Kabiye Kabuverdianu Kambôjia Kana Kannada Karen (Segaw) Katjin Kikamba Kikaonde Kikongo Kikuyu Kimbundu Kina Cañtoñ (Ba nhôyôs) Kina Cañtoñ (Lem lôñ) Kinyarwanda Kipende Kirgisistañ Kiribati Kirundi Kisi Kisonge Kongo Kpelle Kriô Kréol i Ayiti Kréol i Bélis Kréol i Guyana Kréol i Gwadélup Kréol i Môris Kréol i Rénioñ Kréol i Séitjel Kurdish kurmaji Kwangali Kwanyama Kyangonde Kôré Lamba Lhukonzô Lingala Lomwe Luganda Lugbara Lunda Luvale Luô Madagaskar Makua Malay Malayalam Malta Mambwé-Lungu Marathi Masahua Mbunda Meru Môôré Navajô Ndau Ndonga Ndébélé Ndébélé (Simbabwé) Nengoné Ngangela Ngisi Nias Norwégia Nyaneka Nyanja Nyungwe Nzema Okpe Oromo Otetela Oñgri Panya Pidjin (Kamerun) Pijin i Najéria Pijin i biôn bi Salômô Ponape Potoki Potoki (Eurôpa) Pulasi Punjabi (Shahmukhi) Quechua (Ayacucho) Quechua (Bôliwai) Quechua (Cuzcô) Quichua (Imbabura) Quichua (Santiagô del Estérô) Rarotongañ Romany (Makédônia) Rumania Runyankore Ruslan Rutoro Rômani (Makédônia, Kirilik) Rômani (Nwel Mbok u Grikia) Rômani (Serbia) Rômani (Slôwénia i likôl) Rômani (Ño Mbok u Grikia) Samoa Sandé Sangô Sañgir Sena Sepedi Sesôthô (Afrika i Nwel mbok) Sesôthô (Lésôtô) Sidama Silosi Sinhala Sranan-tongo Sunda Swahili Swati Swéden Tahiti Tailand Tajiki Talian Tamul Tandroy Tankarana Tigrinya Tiv Tjawakanô Tjibemba Tjin Haka Tjin Tidim Tjitjéwa Tjitoñga Tjitoñga (Malawi) Tjitoñga (Simbabwé) Tjitumbuka Tjiyao Tjokwe Tjuabô Tonga Tshiluba Tshwa Tsonga Tswana Turkai Tuwalia Twi Ukren Umbundu Urdu Urhobo Urund Vesô Walisia Wetnam Wichi Wolaita Yakuba Yavan Yula Zulu tjopi Éfik Éwé Ôland\nBinoñ—Likébla Likeñi Li Djob\n1, 2. (a) Kii i unda le likébla li gwé mahee i mis moñ? (b) Inyuki binoñ bi yé likébla likeñi li Djob?\nLIMBE likébla likeñi u ma kôhna? Likébla li gwé bé le li ba die inyu boñ le li ba mahee i mis moñ. Ngéda likébla li nlona we maséé tole li yé jam u ban-ga toi ngôñ, u yé u ti mayéga inyu likébla li.\n2 Ikété mam momasôna Djob a bi kébél bés, jam jada mu li nloo mana mape. Li yé likébla likeñi Djob a bi ti bôt ba binam. Munu pes ini, di ga nigil le Yéhôva a bi om Man wé, Yésu Kristô, inyu boñ le di niñ i boga ni boga. (Añ Matéô 20:28.) Ngéda Yéhôva a bi om Yésu munu isi kiki binoñ, a bi unda toi le a ngwés bés.\nKII I YÉ BINOÑ?\n3. Inyuki bôt ba binam ba nwo?\n3 Binoñ bi yé njel Yéhôva a ngwélél inyu tohol bôt ba binam isi kogse i béba ni nyemb. (Efésô 1:7) Inyu nok inyuki binoñ bi yé nseñ, di nlama ndugi yi yom i bi tagbe i wom Éden, hala a yé dikôô di ñwii i len ini. Bagwal bés ba bisu, Adam bo Éva, ba bi ndogbene Djob. Inyule ba bi boñ béba, jon ba bi wo. Yak bés di nwo, inyule di bi kôdôl béba i Adam bo Éva.—Béñge Ndoñi 9, i mamélél ma kaat.\n4. Njee a bé Adam, ni kii a bééna?\n4 Ngéda Yéhôva a bi heg mut nu bisu le Adam, a bi ti nye ngim jam i nlôôha ba nseñ. A bi ti Adam niñ i peles. Nyuu yé ni mahoñol mé, ma bé peles. Kekikel a bé lama bé kwo kon, to un, to wo. Yéhôva a bé kiki isañ nu Adam inyule nyen a bi heg nye. (Lukas 3:38) Yéhôva a bé kwélés nye hiki ngéda. Djob a bi tibil toñle nye yom a mbat le a boñ, a ti ki nye loñge bôlô kiyaga.—Bibôdle 1:28-30; 2:16, 17.\n5. Bibel i nkal le Adam a bé “i ôñgba Nyambe,” hala a nkobla le kii?\n5 Adam a bi héga “i ôñgba Nyambe.” (Bibôdle 1:27) Yéhôva a bi ti nye bilem gwé bilam kiki bo gwéha, pék, telepsép, ni ngui. A bi ti Adam kunde i yoñ makidik ni nyemede. Jon, Adam a bé bé kiki mashin. Djob a bi heg nye le a nla pohol i boñ loñge tole béba. Ibale Adam a pohol i nôgôl Djob, ki a bi niñ i boga ni boga ikété Paradis.\n6. Ngéda Adam a bi ndogbene Djob, baa kii a bi nimis? Lelaa hala a ntihba bés?\n6 Ngéda a bi ndogbene Djob, a kôhna ki mbagi i nyemb, Adam a bi nimis soso jam. A bi nimis maada ma tôbôtôbô a bééna ni Yéhôva, niñ yé i peles, ni liyééne jé i Paradis. (Bibôdle 3:17-19) Adam bo Éva ba bi pohol i ndogbene Djob, jon ba bééna ha bé botñem. Inyule Adam a bi boñ jam li, “béba i jôp nkoñ isi inyu mut wada, nyemb ki i lôl inyu béba, hala nyen nyemb i tôla bôt bobasôna inyule bobasôna ba boñ béba.” (Rôma 5:12) Ngéda Adam a bi boñ béba, a bi ‘sem’ nyemede, a yilha bés minkol mi béba ni nyemb. (Rôma 7:14) Baa botñem i yé inyu yés? Ñ.\n7, 8. Kii i yé binoñ?\n7 Kii i yé binoñ? Binoñ bi ntihba mam ma tôbôtôbô ima. Li bisu li yé le, binoñ bi yé kiki ndamba ba nsaa inyu kobol mut, tole inyu témbna ngim jam u mbôk u nimis. Li nyônôs iba li yé le, binoñ bi yé kiki ndamba i kôli inyu saa yom i ñôbi.\n8 Mut binam nye kiki nye a bé la bé saa inyu béba ikeñi Adam a bi boñ ngéda a lona bés nyemb. Ndi, Yéhôva a bi yible bés njel inyu kobol bés i mok mi béba ni nyemb. Di nigil mambe mahee binoñ bi gwé, ni lelaa di nla kôhna bisai ni njel binoñ.\nLELAA YÉHÔVA A BI TI BINOÑ\n9. Lelaa ba bé lama saa binoñ?\n9 Mut to wada ipôla yés a nla bé saa binoñ inyu niñ i peles Adam a bi nimis. Inyuki? Inyule bés bobasôna di yé kwéha. (Tjémbi 49:8, 9) Inyu saa binoñ, i bé béda niñ i mut numpe nu a yé peles. Inyu hala nyen Yésu “a bi ti nyemede,” inyule a bééna niñ i yé peles, nlélém niñ Adam a bi nimis.—1 Timôtéô 2:6.\n10. Lelaa Yéhôva a bi ti binoñ?\n10 Lelaa Yéhôva a bi ti binoñ? Yéhôva a bi om i Man a bi lôôha gwés munu nkoñ isi. Man nu le Yésu, a bé nye hégél i bisu. (1 Yôhanes 4:9, 10) Yésu a bi neebe i yék Isañ, ni liyééne jé nyoo ngii. (Filipi 2:7) Yéhôva a bi héa Yésu i ngii inyu om nye hana isi. Jon, a bi gwéé kiki peles mut, ngi béba.—Lukas 1:35.\nYéhôva a bi ti Man nu a ngwés ngandak kiki binoñ inyu yés\n11. Lelaa mut wada a nla ba binoñ inyu bôt ba binam bobasôna?\n11 Mut nu bisu le Adam, a bi nimis niñ i peles inyu yé ni inyu bôt ba binam bobasôna, ngéda a bi ndogbene Yéhôva. Baa mut numpe a bé le a kobol bon ba Adam i mok mi nyemb? Ñ. (Añ Rôma 5:19.) Yésu, nu a mah boñ bé béba, a bi ti niñ yé peles kiki binoñ. (1 Korintô 15:45) A bi gwélél niñ yé i peles inyu kobol bon ba Adam bobasôna i mok mi nyemb.—1 Korintô 15:21, 22.\n12. Inyuki Yésu a bé lama nok ngandak ndutu hala?\n12 Bibel i ntoñle bés mandutu momasôna Yésu a bi kôhna ilole a nwo. Ba bi bép nye disôô bañga libébék, ba tômôl nye i kék i njiiha, ba boñ ki le a nok njôghe ndék ni ndék letee a wo. (Yôhanes 19:1, 16-18, 30) Inyuki Yésu a bé lama nok ngandak ndutu hala? Inyule Satan a bi kal le mut nye kiki nye a nla bé téñbe ni Djob ibale a nkôhna manoodana makeñi. Yésu a bi unda le peles mut i nla téñbe ni Djob to ibale a nok ndutu iloo héga. Noode hoñol lelaa Yéhôva a bi kônôl Yésu maséé!—Bingéngén 27:11; béñge Ndoñi 15, i mamélél ma kaat.\n13. Lelaa ba bi saa binoñ?\n13 Lelaa ba bi saa binoñ? Yésu a bi ti Isañ sesema i niñ yé. I hilo 14 hi sôñ Nisan, i ñwii 33 mu kalénda i Lôk Yuda, Yéhôva a bi nwas le baoo ba Yésu ba nol nye. (Lôk Héber 10:10) Mbus dilo daa, Yéhôva a bi tugul Yésu, ha ni nyuu minsôn bé, ndi a bi tugul nye ni nyuu mbuu. Mbus, ngéda Yésu a bi témb yak Isañ i ngii, a bi unda Yéhôva sesema i niñ yé i peles, i a bi ti kiki binoñ. (Lôk Héber 9:24) Kiki a bi saa binoñ, a bi yible bés njel i nyodi isi kogse i béba ni nyemb.—Añ Rôma 3:23, 24.\nLELAA U NLA KÔHNA BISAI NI NJEL BINOÑ\n14, 15. Kii di nlama boñ inyu kôhna nwéhél i bibéba gwés?\n14 Di bi bôdôl bana bisai mu likébla likeñi li Djob. Di tehe bimbe bisai di nkôhna ni njel binoñ i len ini, ni i dilo di nlo.\n15 Di nkôhna nwéhél inyu bibéba gwés. I yé ndutu i boñ loñge hiki ngéda. Di mboñ mahôha. Ngim mangéda ki, di mpot tole di mboñ mam ma téé bé. (Kôlôsé 1:13, 14) Lelaa di nla kôhna nwéhél? Di nlama toi tam bibéba di mboñ, di bat ki Yéhôva ni suhulnyu le a nwéhél bés. Ha ngéda i nyen di nla ba nkwoog nkaa le Djob a nwéhél bibéba gwés.—1 Yôhanes 1:8, 9.\n16. Kii di nlama boñ inyu bana kiññem i mpôp?\n16 Di nla bana kiññem i mpôp. Ngéda ñem wés u mbép makeñi le di mboñ jam li yé libe, kiññem i yé i bôdôl kéés bés, di yé di nôgda wengoñle di gwé bé nseñ to mahee. Ndi, di nlama bé lehel ñem. Ibale di mbat Yéhôva nwéhél, di nla ba nkwoog nkaa le a ga emble bés, a nwéhél ki bés. (Lôk Héber 9:13, 14) Yéhôva a ngwés le di kwélés nye inyu to umbe ntén ndutu, ni le di toñle nye bibomb gwés. (Lôk Héber 4:14-16) Hala a nhôla bés i niñ ikété nsañ ni Djob.\n17. Bimbe bisai di nla kôhna inyule Yésu a bi wo inyu yés?\n17 Di gwé botñem i niñ boga. “Inyule nsaa béba u yé nyemb, ndi likébla li karis [tole loñgeñem] li Nyambe li yé niñ boga i Kristô Yésu Nwet wés.” (Rôma 6:23) Inyule Yésu a bi wo inyu yés, di nla niñ i boga ni boga, di ban-ga ki mbôô i mut nu a yé peles. (Masoola 21:3, 4) Ndi, kii di nlama boñ inyu kôhna bisai bi?\nBAA W’A UNDA LE U NEEBE BINOÑ?\n18. Kii nyis bés le Yéhôva a ngwés bés?\n18 Hoñol ki lelaa hala a yé le a tihba we, ngéda mut a ntéédana we loñge likébla. Binoñ bi yé likébla likeñi, jon di nlama ti Yéhôva mayéga ngandak inyu likébla li. Kaat Yôhanes 3:16 i nkal bés le: “Nyambe a lôôha gwés nkoñ isi, jon a tine pombe yé Man.” Ñ, Yéhôva a nlôôha gwés bés, jon a bi ti Man wé le Yésu nu a ngwés ngandak. Di nyi ki le yak Yésu a ngwés bés inyule a bi neebe i wo inyu yés. (Yôhanes 15:13) Lini likébla le binoñ, li nlama kwés we nkaa le Yéhôva bo Yésu ba ngwés toi we.—Galatia 2:20.\nMu kii di mba di nigil i yi Yéhôva, hala nyen di ga yila liwanda jé, yak gwéha yés inyu yé i mba i nañ\n19, 20. (a) Lelaa u nla yila liwanda li Yéhôva? (b) Lelaa u nla unda le u neebe sesema i binoñ bi Yésu?\n19 Nano kii u nigil i yi gwéha ikeñi Djob a gwé inyu yoñ, lelaa u nla yila liwanda jé? Hala a ta bé jam li ntomb i ba liwanda li mut nu u nyi bé. Kaat Yôhanes 17:3 (MN) i nkal le di nla nigil i yi Yéhôva. Mu kii u mba u mboñ hala, hala nyen gwéha yoñ inyu Djob i mba i nañ, w’a bana ngôñ i lémél nye, w’a yila ki liwanda jé. Jon, ke ni bisu i nigil i yi Yéhôva ni njel yigil i Bibel.—1 Yôhanes 5:3.\n20 Unda le u neebe sesema i binoñ bi Yésu. Bibel i nkal le “Nu a nhémle Man a gwé niñ boga.” (Yôhanes 3:36) Lelaa u nla unda le u gwé hémle? Ngéda u mboñ mam Yésu a bi niiga bés. (Yôhanes 13:15) Di nla ndik bé kal ni nyo le di nhémle Yésu. Inyu unda le di neebe binoñ, di nlama boñ mam ma ñunda le di gwé hémle. I kaat Yakôbô 2:26, di nigil le: “Hémle ngi minson i yé woga.”\n21, 22. (a) Inyuki di nlama bé tôl Mbigda i nyemb Yésu hiki ñwii? (b) Kii di ga nigil i Bipes 6 ni 7?\n21 U tôl bañ Bilôp bi Nwet. I u ilole a nwo, Yésu a bi niiga bés le di nlama bigda nyemb yé. Di mboñ hala hiki ñwii. Di nsébél jam li le Mbigda i nyemb Yésu tole “Bilôp bi Nwet.” (1 Korintô 11:20; Matéô 26:26-28) Yésu a nsômbôl bé le di hôya le a bi ti niñ yé i peles kiki binoñ inyu yés. Jon a bi kal le: “Boña hala ni hoñlege me mu.” (Añ Lukas 22:19.) Ngéda u ntôl bé Bilôp bi Nwet, u ñunda le u ngi hoñlak binoñ ni gwéha ikeñi Yéhôva bo Yésu ba gwé inyu yoñ.—Béñge Ndoñi 16, i mamélél ma kaat.\n22 Likébla lipe li gwéne bé bés mahee kiki binoñ. (2 Korintô 9:14, 15) Likébla likeñi li, li ga lona yak bisai inyu didun di bôt di di bi wo. Bipes 6 ni 7 bi nke unda bés lelaa hala a nla bôña.\nI SEM KWEP\nMALIGA 1: BÉS BOBASÔNA DI GWÉ NGÔÑ NI BINOÑ\n‘Man mut a bi lo . . . a ti ki nom yé [tole niñ yé] binoñ inyu ngandak bôt.’—Matéô 20:28\nInyuki di gwé ngôñ ni binoñ?\nNgéda Adam a bi ndogbene Djob, a bi nimis maada mé ma tôbôtôbô ni Yéhôva, libak jé li peles, ni liyééne jé le Paradis.\nInyu yom Adam a bi boñ, di bi kôdôl béba ni nyemb.\nBinoñ bi yé njel Yéhôva a ngwélél inyu tohol bôt ba binam ba ba yé isi kogse i béba ni nyemb.\nMALIGA 2: YÉHÔVA A BI TI BINOÑ\n“Nyambe a om pombe yé Man munu nkoñ isi le di kuhul niñ inyu yé.”—1 Yôhanes 4:9\nLelaa Yéhôva a bi ti binoñ?\nTjémbi 49:8, 9\nTo wada ipôla yés a nla bé saa binoñ inyu niñ i peles Adam a bi nimis.\nYéhôva a bi om tik yé Man munu nkoñ isi, le a gwéé kiki peles mut.\nRôma 3:23, 24; Lôk Héber 9:24\nMbus bitugne gwé, Yésu a bi témb i ngii, het a bi unda Yéhôva sesema i niñ yé i peles, i a bi ti kiki binoñ.\nMALIGA 3: BINOÑ BI NTI BÉS BAÑGA BOTÑEM\n“A’ tos gwiiha gwobisôna mis map; nyemb y’a ba ha bé.”—Masoola 21:4\nLelaa u nla kôhna bisai ni njel binoñ?\n1 Yôhanes 1:8, 9\nBibéba bi nla nwéhlana.\nLôk Héber 9:13, 14\nDi nla bana kiññem i mpôp i bisu bi Djob.\nDi gwé botñem i niñ boga.\nLini likébla le binoñ, li nkwés bés nkaa le Yéhôva bo Yésu ba ngwés toi bés.\nMALIGA 4: DI NLAMA UNDA LE DI NEEBE BINOÑ\n‘Nyambe . . . a ti pombe yé Man, le tonjee a nhémle nye a’ nimil bé, ndi a bana niñ boga.’—Yôhanes 3:16\nLelaa di nla unda le di nti mayéga inyu likébla li Djob lini le binoñ?\nNigil i yi Yéhôva ni Yésu, ni i kôna bo.\nU tôl bañ Bilôp bi Nwet bi nyemb Yésu hiki ñwii.\nYôhanes 3:36; Yakôbô 2:26\nU kal ndik bañ ni nyo le u nhémle Yésu, ndi boñ mam a bi niiga bés.